BAHAYA URI BAWAH RAHIM SELEPAS KANDUNGAN BERUSIA 28 MINGGU

Uri adalah organ yang terdapat di dalam rahim wanita hamil dan bertanggungjawab membawa oksigen dan nutrisi daripada ibu kepada bayinya. Kedudukan uri yang normal apabila ia berada di tengah atau di bahagian atas rahim. Ini bermakna ia jauh daripada kawasan bayi sepatutnya keluar dari rahim. Uri di kedudukan bawah pula berada di kawasan bawah rahim, menutup ruang laluan bayi (pintu rahim) semasa kelahiran. Ini seterusnya akan memberikan komplikasi semasa proses bersalin.
Ia bukanlah sesuatu yang jarang ditemui di awal kehamilan kerana 20 peratus daripada uri berada di bawah pada awalnya, tetapi apabila kandungan berusia melebihi 28 minggu, kebanyakan uri sudah tertarik ke atas oleh rahim yang semakin membesar dan cuma lima peratus yang masih berada pada bahagian bawah rahim. Jika uri ini masih kekal di bawah, keadaan ini dipanggil Placenta Previa (PP). Sekiranya uri anda masih di bawah selepas kandungan 28 minggu, tidak banyak yang anda boleh buat untuk menaikkannya. ke atas. Rawatan pula bergantung kepada tahap PP tersebut, sama ada ia menutup keseluruhan laluan bayi (pintu rahim) atau separuh sahaja.

TAHAP SERIUS

Uri berada di kedudukan bawah tanpa menutup pintu rahim
Uri berada di bahagian rahim dan di pintu rahim
Uri menutupi sebahagian pintu rahim
Uri menutup keseluruhan pintu rahim

Sekiranya wanita mengalami PP jenis keempat, terdapat risiko tinggi kelahiran pramatang dan pendarahan. Kadang-kadang pendarahan boleh menjadi terlalu banyak sehingga membahayakan nyawa. Doktor selalunya memantau simptom pesakit dengan memasukkan mereka ke wad pada usia kandungan 32 minggu sekiranya terdapat risiko pendarahan yang tinggi. Sekiranya anda mengalami pendarahan tidak normal dari faraj, cepat-cepatlah berjumpa dengan doktor untuk memastikan yang anda tidak mengalami PP.

RISIKO

Sehingga hari ini, punca berlakunya PP tidak diketahui. Namun terdapat beberapa keadaan yang meningkatkan risiko PP, iaitu wanita yang mempunyai sejarah kelahiran secara pembedahan sebelum ini, wanita yang melahirkan anak secara kerap dan bilangan yang ramai, wanita muda di bawah umur 20, merokok semasa hamil dan kandungan kembar.

Wanita yang mengalami PP pada kebiasaannya mengalami kedudukan bayi tidak normal (mungkin melintang, songsang atau oblik). Kedudukan kepala bayi perlu sentiasa berada di atas rongga pelvis di saat tempoh matang kehamilan.

Selain masalah pendarahan yang membimbangkan, faktor lain yang mempengaruhi keadaan ibu adalah kaedah kelahiran bayi itu sendiri. Mereka ini biasanya tidak dapat melahirkan bayi secara normal akibat kedudukan uri yang menghalang kelahiran bayi melalui bukaan pintu rahim. Pembedahan caesarean adalah kaedah yang disyorkan. Selain itu, jika keadaan ibu membimbangkan akibat pendarahan, pembedahan caesarean terpaksa dijalankan walaupun dalam keadaan kehamilan yang tidak cukup bulan.

Apa yang membimbangkan mengenai PP ini, komplikasi yang boleh timbul pada bayi dan ibu. Komplikasi pada bayi adalah seperti pendarahan yang banyak pada ibu. Ini boleh meningkatkan kadar morbiditi dan kematian pada bayi dan meningkatkan risiko lahir tidak cukup bulan.

Komplikasi pada ibu pula pendarahan serius yang boleh mengancam nyawa. Pembedahan caesarean, meningkatkan risiko pendarahan selepas bersalin (postpartum haemorrhage) dan meningkatkan risiko uri melekat pada rahim. Keadaan uri melekat pada rahim dikenali sebagai placenta accreta. Dalam keadaan ini uri tidak boleh dipisahkan daripada dinding rahim akibat sebahagian tisu uri telah melekat pada otot-otot rahim. Jika ini berlaku, rahim terpaksa dibuang demi menyelamatkan ibu.

Bagaimanapun, risiko placenta accreta dalam kalangan ibu yang tidak mempunyai sejarah pembedahan pada rahim hanyalah sekitar lima peratus sahaja.

Bagaimanapun jika seseorang itu mempunyai sejarah pembedahan di rahim umpamanya caesarean, risiko placenta accreta bertambah 25 peratus.

RAWATAN

Dalam menangani PP, doktor akan mengesyorkan ibu supaya melahirkan kandungan dengan kaedah yang selamat, iaitu pembedahan caesarean. Bagaimanapun apabila pembedahan itu harus dilakukan, ia bergantung kepada penilaian dan faktor-faktor berikut iaitu tahap keseriusan pendarahan, usia bayi dalam kandungan dan juga sokongan perkhidmatan pediatrik. Kebiasaannya jika seseorang ibu yang mengalami PP tetapi tiada pendarahan, pembedahan caesarean secara elektif akan dilakukan pada minggu ke 38 usia kandungan. Jika pendarahan berlaku sebelum usia kandungan tersebut, keputusan pembedahan akan dibuat oleh pakar setelah mempertimbangkan faktor-faktor di atas.


Persiapan Untuk Hamil Khusus Untuk Wanita yang Baru Berkahwin

Melahirkan cahaya mata adalah satu keajaiban. Bagaimanapun, proses ini kemungkinan diiringi pelbagai kerumitan. Kita bersyukur kerana perkhidmatan kesihatan yang baik di negara kita telah meningkatkan peluang bayi untuk lahir dengan sihat dan normal. Namun begitu, perlu diingatkan bahawa salah satu faktor utamanya ialah status kesihatan si ibu itu sendiri. Kebanyakan wanita tidak melalui proses yang sukar dan akan melahirkan bayi dengan normal dan sihat. Bagaimanapun, sesetengah wanita mempunyai faktor-faktor risiko yang mungkin akan mendatangkan masalah. Sehubungan itu pakar kesihatan mencadangkan agar anda berbincang dan mendapatkan kaunseling perubatan sebelum mengandung supaya faktor-faktor risiko ini dapat dikenal pasti dan dikawal.
RUJUK PADA YANG PAKAR

Kaunseling perubatan sebelum mengandung memberi peluang kepada anda berbincang dengan doktor tentang rancangan anda untuk menimang cahayamata. Ia juga merupakan masa yang baik untuk mendapatkan nasihat perubatan tentang sebarang gejala atau petanda masalah kesihatan yang anda alami. Jika anda menghidap penyakit seperti epilepsi, tekanan darah tinggi atau diabetes, rawatan anda mungkin perlu diubah sebelum mengandung. Jika anda mempunyai sakit jantung, anda mesti mendapatkan penjelasan doktor sama ada anda boleh mengandung atau tidak kerana ia mungkin menjejaskan kesihatan anda.

Doktor anda juga akan meneliti sejarah kesihatan anda dan keluarga anda bagi mengenal pasti sebarang masalah kesihatan secara keturunan yang boleh menjejaskan kandungan atau nyawa anda. Dengan mengamalkan gaya hidup yang positif dan kerjasama erat dengan doktor, anda boleh memberikan cahayamata anda permulaan yang baik. Berikut adalah beberapa perkara yang perlu diberi perhatian apabila membuat perancangan untuk menimang cahaya mata.

UMUR

Seelok-eloknya wanita harus melahirkan anak sebelum berusia tiga puluhan. Walaupun anda masih boleh mengandung dan melahirkan cahaya mata yang sihat selepas umur tersebut, tahap risiko anda meningkat terutama selepas usia 35 tahun. Wanita berusia 35 tahun ke atas lebih cenderung mendapat tekanan darah tinggi, diabetis atau fibroid (ketumbuhan bukan barah) di dalam rahim. Bayi yang dikandung juga mempunyai risiko yang lebih tinggi untuk mendapat sindrom Down dan lain-lain keganjilan kromosom. Jika anda berusia lebih 35 tahun, anda memerlukan perhatian perubatan yang lebih apabila mengandung.

ROKOK DAN ALKOHOL

Jika anda merokok, sekarang adalah masa untuk berhenti. Merokok boleh membahayakan bayi walaupun dia masih di dalam kandungan. Antara lain, merokok mengecutkan pembuluh darah yang seterusnya mengurangkan bekalan darah dan oksigen kepada bayi di dalam rahim. Ini meningkatkan risiko keguguran, kematian di dalam rahim, kelahiran tidak cukup bulan, berat badan yang rendah ketika lahir dan serebral palsi. Anda juga perlu tahu bahawa pengambilan alkohol itu sendiri (dan bukannya jumlah alkohol yang anda minum) boleh menyebabkan kerencatan mental bayi. Oleh itu, jika anda merancang untuk mengandung, hentikan pengambilan alkohol.

BERAT BADAN

Bahagi berat badan anda (kg) dengan ketinggian ganda dua (meter2). Jawapan yang anda perolehi adalah indeks jisim tubuh anda (BMI). Jika anda terlebih berat badan (BMI 25 atau lebih) atau kurang berat badan (BMI di bawah 18.5), anda dinasihatkan supaya berusaha untuk mendapatkan berat badan yang sesuai (BMI 18.5-24) sebelum mengandung. Ibu yang mempunyai berat badan berlebihan atau obes cenderung untuk mendapat penyakit seperti diabetes dan hipertensi yang akan membahayakan nyawa ibu dan bayi.
Diabetes juga boleh mengakibatkan keganjilan struktur (terutama di bahagian saraf tunjang dan jantung) di dalam bayi, manakala tekanan darah tinggi boleh membantutkan tumbesaran fetus, menyebabkan bayi dilahirkan lebih kecil dari normal. Ibu yang berlebihan berat badan sebaliknya mungkin melahirkan bayi yang lebih besar dari normal. Ibu yang kurang berat badan pula boleh melahirkan bayi tidak cukup bulan atau bayi yang kurang berat badan yang mempunyai risiko tinggi untuk mengalami masalah-masalah lanjut semasa atau selepas dilahirkan.

DIET & PEMAKANAN

Status pemakanan yang baik memastikan badan anda berupaya memberikan khasiat secukupnya kepada bayi di dalam kandungan. Jika anda tidak mengamalkan tabiat makan yang sihat, tukar gaya hidup anda. Berikan lebih perhatian kepada makanan yang kaya dengan zat besi dan asid folik, kerana mikro-nutrien ini amat penting. Zat besi penting untuk bekalan darah, dan pengambilannya perlu ditambah semasa mengandung.
Kekurangan zat besi semasa mengandung boleh menyebabkan anemia kepada si ibu yang boleh mengakibatkan kehilangan darah berlebihan semasa bersalin. Makanan yang kaya zat besi termasuklah limpa, daging tanpa lemak, bijirin sarapan pagi yang diperkaya dengan zat besi, kekacang kering (seperti dhall), produk berasaskan kacang soya dan buah-buahan kering. Asid folik pula memainkan peranan dalam membina sel-sel darah baru.
Kekurangan asid folik boleh menyebabkan kecacatan tiub neural (seperti spina bifida dan anenkefali) kepada bayi. Asid folik boleh didapati dengan memakan sayur-sayuran berdaun hijau, buah-buahan dan sayur-sayuran berwarna kuning, limpa, legum dan kekacang dan makanan diproses (seperti bijirin sarapan pagi) yang telah diperkaya dengan vitamin. Oleh kerana badan anda memerlukan mikro-nutrien ini dengan kadar yang tinggi, doktor anda mungkin akan memberikan anda asid folik tambahan seawal sebulan sebelum mengandung sehinggalah dua bulan kehamilan.

UJIAN DARAH

Selain pemakanan yang secukupnya, anda juga perlu memastikan badan anda bersedia dan boleh melalui proses mengandung, sakit melahirkan anak dan melahirkan anak. Doktor anda perlu mengetahui kiraan darah penuh, jenis darah dan status rhesus. Semua ini boleh diketahui dengan menjalankan ujian darah.
Darah yang diambil turut diuji bagi mengetahui tahap imuniti dan status jangkitan penyakit-penyakit seperti rubella, Hepatitis B, HIV dan sifilis. Jika ujian darah anda positif bagi penyakit-penyakit berkenaan, doktor anda akan memberi kaunseling dan rawatan yang sesuai.

IMUNISASI

Semua langkah di atas akan membantu menyediakan diri anda untuk mengandung. Di samping itu, anda juga perlu mendapatkan imunisasi. Minta imunisasi rubella dan Hepatitis B sekiranya anda tiada imuniti. Rubella boleh mengakibatkan pelbagai kecacatan kepada bayi termasuk pekak, buta, kecacatan jantung, terencat akal dan sebagainya. Hepatitis B boleh mengakibatkan kerosakan hepar, kegagalan hepar atau barah hepar.
Menimang cahayamata adalah satu saat yang amat bermakna di dalam kehidupan berumahtangga. Persediaan yang lengkap membantu anda memberikan permulaan yang baik kepada bayi.


JIKA MAMA KERAP SAKIT BELAKANG & PINGGANG PERLU AMBIL SERIUS!

Sakit belakang adalah masalah biasa pada semua lapisan umur kecuali kanak-kanak. Boleh dikatakan setiap orang akan mengalami sekurang-kurangnya sekali seumur hidup. Jika masalah ini berlarutan, mereka yang mengalaminya perlu segera berjumpa doktor. Setidak-tidaknya mereka perlu mendapatkan pandangan doktor berkenaan punca sakit belakang yang dialami.

Kadang-kadang sakit belakang boleh disebabkan oleh masalah biasa seperti mengangkat barang, postur semasa bekerja di pejabat dan sebagainya. Apabila mengangkat barang, ramai yang lazimnya membongkokkan badan, padahal mereka sepatutnya membengkokkan kaki bagi gerak mengusung yang diperlukan. Pekerja pejabat pula duduk di meja dan menghadap komputer berjam-jam tanpa regangan.
Kebanyakan penyakit pada hari ini sebenarnya berpunca daripada gaya hidup tidak sihat. Kewujudan teknologi sebenarnya melancarkan kehidupan seharian manusia tetapi sebaliknya teknologi menyebabkan orang ramai tidak mengamalkan gaya hidup aktif seperti masyarakat dahulu kerana leka dengan gajet di tangan. Tidak hairanlah golongan muda turut diserang pelbagai penyakit termasuk sakit belakang. Oleh itu, mereka perlu kekal aktif bagi mendapatkan kualiti hidup yang lebih baik dan digalakkan melakukan aktiviti di luar rumah seperti bersenam atau beriadah.

SERIUS

Walaupun penyakit serius seperti kanser dan jangkitan kuman tulang belakang, jarang berlaku dalam kalangan wanita muda namun penyakit lain yang juga boleh menyebabkan sakit belakang seperti batu karang perlu dipertimbangkan. Pesakit juga tidak patut bergantung kepada ubat penahan sakit kerana ia boleh menyebabkan kesan sampingan dalam jangkamasa panjang seperti kerosakan pada buah pinggang dan risiko mendapat sakit gastrik.
Penyakit osteoporosis jarang berlaku dalam kalangan wanita muda tanpa penyebab lain yang mungkin dialami pada masa sama. Faktor yang boleh meningkatkan risiko bagi mendapat osteoporosis adalah dalam kalangan atlet profesional yang menggunakan tenaga pada tahap optimum seperti pelari maraton, wanita kurang bersenam dan diet kalsium yang rendah, wanita yang terlalu kurus dan memiliki kerangka tulang badan kecil, wanita yang mempunyai sejarah keluarga menghidap osteoporosis, wanita yang merokok, mengalami masalah penyerapan nutrien, mempunyai aras hormon estrogen yang rendah mungkin disebabkan menopaus pramatang (menopaus pada usia muda), rawatan kemoterapi dan mengalami kekurangan vitamin D.

PERUBAHAN
Sakit belakang secara umumnya dibahagikan kepada dua kumpulan. Hampir 90 peratus kes adalah dalam kumpulan ‘fungsi’ iaitu sakit belakang tanpa perubahan dikesan dalam X-Ray atau Imbasan Pengimejan Resonans Magnetik (MRI). Ramai daripada pesakit ini wanita bekerja atau berumahtangga. Kebanyakan mereka bekerja dan duduk di kerusi terlalu lama. Seperti yang saya telah maklumkan bahawa postur duduk yang tidak sesuai menyumbang kepada sakit belakang.
Satu lagi ciri kumpulan ini ialah mereka yang kurang bersenam atau aktiviti rekreasi kerana sibuk dengan kerja pejabat dan rumah. Mereka tidak sihat secara fizikal dan mental. Kepenatan, stres dan sedikit sebanyak tekanan menyebabkan mereka merasa sakit belakang lebih daripada orang biasa. Kerja mengangkat benda berat yang jarang dilakukan mencetuskan gejala sakit belakang yang teruk kerana teknik yang salah dan kelemahan fizikal.

SLIP DISK

Dalam pada itu, 10 peratus yang lain menghidap sakit belakang asli dengan perubahan dikesan dalam X-Ray dan MRI. Kebanyakan mereka mengalami masalah kemerosotan struktur tulang rawan tulang belakang yang dikenali sebagai degenerative disk disease dan kadang kala slip disk (prolapse Intervertebral disk).

Disk adalah tulang rawan di antara segmen-segmen tulang belakang. Ia berfungsi sebagai penyerap hentakan dan membolehkan pergerakan (mobiliti) tulang belakang. Ia merosot dengan umur iaitu disk kehilangan kelembapannya. Ini boleh dikesan dengan MRI. Harus diingatkan bahawa bukan semua disk yang merosot menyebabkan sakit belakang. Ini kerana slip disk berlaku apabila disk yang merosot, menonjol dan menekan atas saraf tunjang. Tanda-tandanya adalah sakit belakang yang diiringi oleh sakit menuju ke kaki dan bawah paras lutut.

PANDUAN MENGHINDAR SAKIT TULANG BELAKANG

Mengangkat Barang

Bengkokkan kaki, bukan tulang belakang anda. Bawa beban rapat pada tubuh. Keraskan otot perut sewaktu mengangkat. Dapatkan bantuan orang lain sekiranya anda sukar untuk mengangkat berseorangan.

Duduk

Rapatkan punggung dan sandarkan belakang pada penyandar tempat duduk sepenuhnya untuk mengurangkan tekanan pada cakera tulang belakang. Pastikan ketinggian tempat duduk sesuai dan kedudukan paha selari dengan lantai. Campurkan aktiviti dengan senaman/regangan/berjalan.

Memandu

Duduk tegak dan gerakkan tempat duduk ke hadapan supaya lutut selaras dengan pinggang. Sokong bahagian bawah belakang menggunakan tuala yang digulung atau penyokong jika perlu.

Tidur

Tidur di atas katil yang tidak terlalu lembut dan tidak terlalu keras. Apabila tidur mengiring, bengkokkan sedikit lutut supaya bersentuhan atau apabila tidur menelentang, letakkan bantal di bawah lutut.

Berdiri dan Berjalan

Tukarlah posisi berdiri dengan kerap jika perlu berdiri lama. Berdiri tegak dengan kepala lurus memandang ke hadapan dan luruskan belakang badan. Berjalan dengan cara yang betul, dagu ke dalam, kepala tegak memandang ke hadapan dan jari-jari kaki mengarah ke hadapan. Pakailah kasut yang mempunyai tumit rendah dan selesa.

Sumber: Internet


KENCING MALAM BOLEH DIRAWAT

Anak anda menghadapi masalah kencing malam? Apakah reaksi anda? Memarahinya kerana membasahkan tilam setiap hari atau membiarkan gejala itu begitu saja kerana anda rasakan perkara itu akan pulih sendiri. Sebagai ibu bapa, memarahi anak tidak akan menyelesaikan masalah. Sebaliknya ia akan memberi kesan negatif terhadap perlakuan dan sikap anak pada masa depan. Walaupun kencing malam bukan penyakit, ibu bapa wajar mendapatkan nasihat dan rawatan pakar bagi membantu kanak-kanak itu mengatasi masalah yang dihadapi. Ini kerana masalah kencing malam boleh menyebabkan kanak-kanak mahupun remaja itu berada dalam keadaan serba salah, berasa rendah diri atau hilang keyakinan apabila berdepan dengan masalah yang dia sendiri tidak mahu.

Ada ibu bapa memarahi dan merotan anak mereka yang kerap kencing malam tetapi cara itu sama sekali tidak berkesan. Untuk memastikan kanak-kanak itu tidak lagi kencing malam, perlu ada kerjasama ibu bapa bagi memastikan rawatan berjaya. Mereka juga harus tahu bahawa kencing malam bukan penyakit tetapi hanya masalah yang pada amnya boleh dibendung ataupun hilang apabila kanak-kanak itu semakin meningkat dewasa.

Kajian ada dilakukan dan mendapati kanak-kanak yang menghadapi masalah kencing malam mengaku berasa malu dan mahu melakukan sesuatu untuk mengatasi atau menghindari masalah itu.
Kanak-kanak kencing malam didapati menghadapi masalah dari segi tingkah laku dan psikologikal yang merangkumi perasaan rendah diri dan tidak mempunyai keyakinan diri.

SINDROM KENCING MALAM

Masalah kencing malam atau nama perubatannya Nocturnal Enuresis sering dialami kanak-kanak. Kencing malam dikenali sebagai kencing pada waktu malam ketika tidur tanpa disedari. Kencing pada waktu siang ketika tidur juga dikatakan sebagai kencing malam.

Kanak-kanak yang berusia lima tahun ke atas dan tiada masalah perubatan lain seperti sistem saraf atau sistem buah pinggang tetapi masih kencing ketika tidur boleh dikategorikan menghadapi masalah itu. Pada kebiasaannya, kanak-kanak berkenaan tidak sedar mereka terkencing kecuali sebaik saja mereka bangun daripada tidur ataupun apabila terjaga malam disebabkan rasa basah atau sejuk.

Kebanyakan kanak-kanak yang kencing malam apabila ditanya memang tidak menyedari langsung mereka berkeadaan demikian. Kajian juga mendapati kanak-kanak terbabit tidur amat nyenyak dan menghadapi masalah sukar untuk bangun. Ini kerana mengikut kebiasaan apabila cuaca sejuk dan berasa hendak buang air, seseorang itu akan terjaga tetapi kanak-kanak terbabit tiada perasaan seperti itu.

Apabila sudah berasa basah dan sejuk baru mereka bangun, malah ada yang terus tidur walaupun dalam keadaan tersebut. Ibu bapa juga mengakui sukar untuk mengejutkan kanak-kanak itu.

SEBAB KENCING MALAM
Faktor utama berkait rapat dengan kencing malam iaitu keturunan, kelewatan dalam mencapai tahap kematangan untuk pengawalan pundi kencing dan kurangnya penghasilan hormon antidiuretik (ADH) ketika tidur.

RAWATLAH ANAK YANG KENCING MALAM

Rawatan umum motivasi antaranya ialah memastikan anak pergi ke tandas pada waktu yang diperlukan termasuk pada siang hari dan malam. Ini kerana ada kanak-kanak yang suka menahan kencing walaupun terjaga pada waktu siang hari memang bermasalah pergi ke tandas mengikut waktu yang ditetapkan.

Untuk mengubatinya, penghidap masalah ini pada awalnya disarankan mengambil ubat anti kemurungan yang bertujuan mengawal pundi kencing. Penggunaannya memang berkesan dan ia perlu diambil selama beberapa bulan atas nasihat doktor.

Ibu bapa yang mempunyai anak-anak bermasalah seumpamanya tidak perlu berasa bimbang kerana masalah mereka boleh ditangani dengan merujuk kepada pakar.

PANDUAN MENGATASI MASALAH KENCING MALAM

Pastikan anak anda membuang air kecil terlebih dahulu sebelum masuk tidur.

Jika anda membawanya ke bilik air pada waktu malam, pastikan anak dalam keadaan jaga.

Letak lapisan plastik di tempat tidurnya untuk memudahkan anda. Guna pelapik dan cadar yang mudah dibasuh dan dikeringkan.

Beri anak anda minum lima hingga tujuh gelas air pada siang hari tetapi elakkan memberi air teh atau kopi sebelum masuk tidur.

Bawa anak anda berjumpa doktor sekiranya air kencingnya berbau atau ia menghadapi kesukaran untuk membuang air kecil.

Sumber: Pakar Kanak-Kanak Jabatan Paediatrik, Hospital Universiti Kebangsaan Malaysia (HUKM), Prof. Madya. Dr. Kanaheswari Yoganathan & Utusan


SENGGUGUT MERESAHKAN WANITA.

Setiap kali datang bulan, ada wanita yang tidak lari daripada terkena senggugut. Yang bernasib baik akan berasa sakit yang biasa-biasa sahaja. Jika sangat teruk sampai boleh demam rasanya jika senggugut menyerang. Maka segala perkerjaan atau aktiviti pasti tidak dapat dilakukan dengan sempurna. Bagi lelaki, ada yang dah bosan atau buat tidak tahu sahaja setiap kali isteri atau pasangan mengadu setiap bulan mereka diserang senggugut. Mereka mungkin menganggap ia hal remeh dah normal untuk perempuan.  Kalau nak tahu ada wanita yang kata sakit senggugut seperti sakit nak bersalin.

APA ITU SENGGUGUT?
Senggugut atau istilah perubatannya dipanggil dismenorea kebiasaannya merujuk kepada kesakitan yang dialami semasa permulaan haid. Ini mungkin lebih teruk semasa dua hari pertama dan tidak semestinya akan dialami setiap kali kedatangan haid. Kesakitan yang dirasai ketika datangnya haid disebabkan oleh penguncupan dinding rahim yang amat kuat.
Proses ini bertujuan mengeluarkan ketulan darah haid yang bercampur dengan sedikit tisu daripada selaput dinding rahim (selaput endometrium). Darah ini perlu dikeluarkan melalui saluran pangkal rahim atau serviks. Kebiasaannya, saluran pangkal rahim yang dimiliki oleh seorang gadis remaja masih sempit. Oleh sebab itu ketulan darah tersebut agak susah untuk dikeluarkan.
Secara fisiologinya, semasa terjadinya haid, berlaku penguncupan dinding rahim yang begitu kuat disebabkan oleh sejenis hormon yang dikenali sebagai ‘prostaglandin’. ‘Prostaglandin’ adalah daripada sejenis kumpulan molekul lipid yang berasal daripada asid lemak dan peranannya sangat penting di dalam tubuh.
Setiap ‘prostaglandin’ ini mengandungi 20 atom karbon. Ini menjadi pengantara serta memberi banyak kesan terhadap psikologi. Oleh sebab itulah kesakitan terasa dan jika ia dihasilkan secara berlebihan maka terjadilah senggugut. ‘Prostaglandin’ yang berlebihan akan mengakibatkan rasa mual, cirit-birit, muntah serta sakit kepala. Lazimnya, kesakitan akan reda dua atau tiga hari kemudian.

BAHAYA SENGGUGUT

Sesetengah wanita yang mengalami kesakitan ketika haid menganggap simptom tersebut adalah perkara biasa. Mereka menanganinya dengan makan ubat dan kemudian rasa sakit hilang antara dua hingga lima hari. Namun, tahukah anda kesakitan senggugut yang melampau dan berulang kali adalah petanda kepada penyakit endometriosis? Secara saintifik, endometriosis membawa maksud selaput rahim yang tumbuh di luar rahim seperti usus, pundi kencing, salur kencing, tiub fallopian dan bahagian lain di luar kawasan pelvik. Perlu diketahui, endometriosis bukan senggugut, tetapi senggugut yang teruk merupakan simptom endometriosis. Ia masalah yang kerap berlaku dan dua pertiga daripadanya berpunca daripada ketidaksuburan wanita.

ENDOMETRIOSIS BOLEH MENYEBABKAN SESEORANG WANITA MANDUL
Punca sebenar endometriosis tidak diketahui, tetapi kemungkinan darah yang terperangkap itu boleh menyebabkan pembentukan sista darah. Sista darah pula mungkin boleh membentuk parut dan menyebabkan tisu abnormal melekat. Apabila itu berlaku, ia akan menimbulkan kesakitan ketika haid. Apa yang menakutkan wanita apabila endometriosis melekat pada dinding pelvik, ovari, tiub fallopian dan rektor vagina, ia boleh menyebabkan kemandulan.
Wanita yang mencapai usia reproduktif berisiko mendapat endometriosis. Sebanyak 40 peratus wanita yang menghidap endometriosis bakal berdepan dengan mandul. Faktor bangsa atau umur tidak banyak mempengaruhi endometriosis kerana ia boleh berlaku pada setiap wanita. Wanita yang mengalami senggugut segera berjumpa doktor.
Wanita yang mengalami senggugut tidak jangan anggap ia perkara biasa, sebaliknya perlu diberi perhatian serius, terutama jika mereka mengalaminya sejak mula mendapat haid. Masalah itu boleh berlaku pada bila-bila masa dan wanita boleh mengesan perubahan haid mereka pada usia lewat 20-an dan 30-an. Punca sebenar endometriosis tidak diketahui, tetapi jika ibu atau adik-beradik perempuan mendapat endometriosis maka risiko adik-beradik lain untuk mendapat penyakit itu adalah tinggi.

RAWATAN

Rawatan  awal endometriosis ialah ubat. Antara ubat-ubat yang digunakan untuk merawat atau mengawal endometriosis ialah ubat tahan sakit non-steroidal anti-inflammatory drugs (NSAID) dan ia dikatakan berkesan bagi mengurangkan kesakitan dan juga aliran haid.

Selain itu, penggunaan pil perancang keluarga dan juga suntikan antihormon seperti Gonadotropin Releasing Hormone (GnRH) juga boleh digunakan ke atas pesakit.

Bagi kes yang teruk, ubat preskripsi narkotik terpaksa digunakan bagi mengawal kesakitan yang melampau.

Jika ubat masih lagi tidak berkesan kepada pesakit, pembedahan membuang endometriosis perlu dilakukan.

Sumber: Pakar Perbidanan dan Sakit Puan, Hospital Pakar Al-Islam, Dr. Norlida & kosmo


PERNAH BERSALIN SECARA CAESAREAN? JANGAN RISAU ANDA BOLEH BERSALIN NORMAL LEPAS INI

Dilema ini adalah biasa untuk ibu-ibu yang pernah menjalani pembedahan caesarean. Ramai yang tertanya-tanya sama ada mereka boleh bersalin normal pada kandungan yang seterusnya atau perlu menjalani pembedahan caesarean sekali lagi. Memandangkan kes-kes sebegini mempunyai risiko, mereka akan dirujuk kepada pakar obstetriks untuk dinilai sama ada mereka sesuai untuk mencuba bersalin normal atau tidak. Secara lazimnya, pesakit ini akan diberi kaunseling untuk memilih bersalin secara normal ataupun menjalani pembedahan caesarean sekali lagi.
Kebanyakan pesakit berasa takut untuk bersalin secara normal apabila mendengar risiko pecah rahim boleh berlaku kepada pesakit yang pernah menjalani pembedahan caesarean. Walau bagaimanapun, risiko ini sangatlah kecil dan lebih daripada 75 peratus pesakit yang pernah menjalani pembedahan caesarean ini telah berjaya menempuhi proses bersalin secara normal tanpa apa-apa komplikasi. Malah, peratusan kejayaan lebih tinggi sekiranya pesakit ini mengalami kontraksi sendiri tanpa perlu dipaksa bersalin (induce). Sepanjang proses bersalin, pihak hospital akan sentiasa memantau degupan jantung bayi di samping memastikan pesakit dalam keadaan yang stabil setiap masa. Sekiranya terdapat tanda-tanda awal rahim pecah seperti jantung bayi tidak kuat atau “lemas”, sakit di bahagian parut pembedahan atau pendarahan luar biasa pada pesakit, pembedahan caesarean secara kecemasan akan dilakukan dengan segera.

Andai kata anda takut untuk bersalin normal kerana sakit, sesetengah hospital menawarkan bius epidural yang sangat efektif untuk memastikan anda rasa lebih selesa semasa proses bersalin. Pelbagai ubat penahan sakit lain yang lain juga selamat untuk digunakan dan tidak akan mengganggu proses bersalin. Kebanyakan hospital mengamalkan ‘husband friendly’ yang membenarkan suami untuk menemani anda sepanjang masa proses bersalin.
Adakah anda tahu bahawa bayi yang bersalin secara normal lebih sihat daripada bayi yang bersalin secara pembedahan caesarean? Satu perbandingan telah dilakukan di antara kedua-dua kumpulan bayi, di mana bayi yang bersalin secara pembedahan caesarean sebelum 39 minggu lebih cenderung mengalami masalah pernafasan berbanding dengan bayi yang bersalin secara normal. Ini adalah disebabkan bayi yang melalui proses bersalin normal menghasilkan hormon kortisol yang lebih tinggi untuk mematangkan sel-sel pernafasan di dalam paru-paru bayi.
Sekiranya anda memilih untuk bersalin normal, anda juga boleh mengelakkan pelbagai komplikasi yang boleh berlaku semasa pembedahan caesarean seperti pendarahan, uri melekat pada parut rahim, kecederaan pada pundi kencing atau usus disebabkan perlekatan pada parut lama. Selain daripada itu, pesakit yang menjalani pembedahan caesarean juga terdedah kepada risiko darah beku di dalam pembuluh darah kaki atau deep vein thrombosis yang boleh menyebabkan kematian sekiranya darah beku ini pecah dan tersumbat pada jantung atau paru-paru. Perlu diingatkan juga, risiko bius juga perlu diambil kira sekiranya pesakit menjalani pembedahan caesarean.
Secara umumnya, proses penyembuhan adalah lebih cepat untuk pesakit yang berjaya bersalin normal. Kebanyakan pesakit yang bersalin normal boleh berjalan dengan lebih awal, lebih aktif dan dibenarkan pulang ke rumah lebih cepat. Pesakit juga tidak akan mengalami sakit yang lama selepas bersalin dan boleh mengendalikan bayi dengan lebih cepat berbanding dengan pesakit yang menjalani pembedahan.

Sebelum anda memilih untuk bersalin normal selepas pembedahan caesarean, beberapa faktor perlu dipertimbangkan terlebih dahulu. Adalah penting untuk mengetahui sejarah pembedahan caesarean anda dahulu untuk memastikan tiada komplikasi pada kandungan dahulu. Hysterotomy atau pembedahan yang dilakukan sebelum 28 minggu secara lazimnya tidak dibenarkan bersalin normal pada kandungan seterusnya kerana ianya mempunyai risiko tinggi untuk mendapat rahim pecah. Jarak kandungan yang kurang daripada 18 bulan juga meningkatkan risiko rahim pecah tiga kali ganda lebih tinggi kerana bahagian yang dibedah belum sembuh sepenuhnya. Ibu yang telah menjalani pembedahan caesarean lebih daripada sekali juga tidak dibenarkan mencuba bersalin normal kerana risiko untuk rahim pecah sangatlah tinggi selepas itu.
Kesimpulannya, bersalin normal adalah baik untuk ibu dan bayi walaupun pernah menjalani pembedahan caesarean sebelum ini. Apa pun pilihan anda, sama ada memilih untuk bersalin biasa atau menjalani pembedahan caesarean sekali lagi, pesakit dan pasangan perlu memahami dan menilai baik buruknya kaedah bersalin yang dipilih itu. Perlu diingatkan, semua pesakit yang pernah menjalani pembedahan caesarean hendaklah mendapatkan rujukan rawatan daripada pakar obstetriks. Bersalin di hospital adalah penting untuk memastikan keselamatan ibu dan bayi sentiasa terjamin semasa proses bersalin nanti.
Dr. Mardiana Kipli M.D. (UNIMAS) merupakan seorang Pakar Perbidanan dan Sakit Puan yang mempunyai kelulusan  Sarjana Perbidanan dan Sakit Puan (Masters in Obstetric & Gynaecology) dan sedang berkhidmat di Kuching. Artikel ini ditulis sempena Bulan Kesedaran Caesarean Sedunia yang berlangsung pada bulan April 2015.
Credit: The Malaysian Medical Gazette


SI KECIL LAMBAT BERCAKAP?

Kebiasaannya kanak-kanak sudah mula berusaha untuk bercakap perkataan-perkataan asas seperti ‘ayah’ ‘mama’ dan sebagainya, apabila mencapai usia setahun. Jika si kecil ini masih tidak bercakap walaupun telah masuk usia dua tahun, maka boleh diandaikan dia mempunyai masalah pertuturan. Terdapat beberapa faktor yang menjadi punca masalah seperti genetik (keturunan), kurang daya tumpuan, autisme, pendengaran dan lambat perkembangan secara keseluruhan. Masalah pertuturan yang tidak dibantu boleh berterusan sehingga mencecah usia persekolahan dan dewasa. Secara umum, jika kanak-kanak masih tidak bercakap pada usia dua tahun, maka mereka perlu segera dirujuk ke terapi pertuturan. Kanak-kanak yang sudah berusia empat tahun dan masih pelat juga perlu berjumpa dengan terapi pertuturan. Begitu juga bagi yang tergagap-gagap hingga begitu jelas gagapnya, perlu dibawa mendapatkan rawatan segera.

PERCAKAPAN NORMAL IKUT UMUR

Biasanya kanak-kanak normal boleh dikategorikan pertuturannya berdasarkan umur.

Umur Setahun si kecil sepatutnya sudah mula bercakap sepatah-sepatah seperti ‘mama’, ayah’, ‘nak’, ‘bye’, ‘jom’, ‘habis’ dan sebagainya.

Umur dua tahun pula mereka sudah pandai menggabungkan dua perkataan seperti ‘nak mama’, ‘nak air’, ‘habis dah’, dan ‘tengok ni’.

Umur tiga tahun pula kanak-kanak mula menggabungkan tiga perkataan yang lebih panjang seperti  ‘nak ikut ayah’, ‘jom pergi jalan’, ‘adik nak nasi’ dan lain-lain.

Umur empat tahun pula mereka membina ayat yang lebih panjang, mula bercerita secara mudah dan boleh menjawab soalan berkaitan siapa, kenapa, mana dan bagaimana.

Ibu bapa disarankan supaya meluangkan masa untuk bermain dan bercakap dengan anak-anak mereka selalu. Walau sesibuk mana, ibu bapa mesti mencari masa berkualiti untuk bersama anak-anak. Sentiasa amalkan, lihat, tunggu dan dengar. Lihat apa yang mereka sedang buat, tunggu apa yang mereka nak buat dan dengar apa yang mereka nak kata. Jika ibu bapa sentiasa nak cepat, maka ibu bapa tidak akan sempat untuk benar-benar lihat, tunggu dan dengar.

AKTIVITI MERANGSANG PERTUTURAN

Latih kefahaman anak anda untuk menunjuk pada anggota badan, mengambil barang di dalam rumah dan mengikut arahan yang panjang.

Galakkan anak anda membuat bunyi-bunyi mudah seperti bunyi haiwan (moo, miaw, kok kok kok), bunyi kereta (brum brum, pin pin, nee noo nee noo)

Ibu bapa mesti rajin sebut setiap tindakan yang dibuat di hadapan anak seperti mama nak masak, mama tengah simpan baju dan sebagainya. Walaupun tidak bertanya, anak yang mendengar akan simpan kata-kata ibu bapa mereka.

DAPATKAN RAWATAN SEGERA
Kanak-kanak yang mengalami masalah pertuturan akan menghadapi kesukaran untuk bergaul dengan rakan sebaya mereka. Semakin meningkat umur, mereka mula sedar masalah yang dihadapi dan berasa malu serta rendah diri. Ada antara mereka juga mengalami masalah pembelajaran kerana kurang daya tumpuan, menyebabkan akhirnya masuk ke sekolah pendidikan khas. Ibu bapa mestilah segera bertindak sebaik saja mengesyaki anak mengalami masalah pertuturan. Masalah pertuturan mungkin hanya petanda kepada masalah lain yang lebih serius seperti pendengaran, autisme atau masalah tumpuan. Bawa anak berjumpa pakar terapi pertuturan. Kebanyakan hospital Kementerian Kesihatan ada perkhidmatan terapi pertuturan. Dapatkan surat rujukan dari mana-mana klinik kesihatan dan bawa surat rujukan tersebut ke hospital pakar..

PERTUTURAN DIPENGARUHI PERSEKITARAN

Begitupun ada juga keadaan di mana bayi yang normal akan lambat bercakap sehingga usia mereka mencecah dua hingga lima tahun. Jika dilihat daripada situasi tersebut, menurut Pakar Kanak-Kanak, Hospital Pantai Kuala Lumpur, Dr. Malinee Thambyayah, cepat atau lambat seseorang kanak-kanak itu bercakap banyak dipengaruhi persekitaran termasuk peranan ibu bapa. Secara umum, bayi mempelajari cara percakapan menerusi orang yang berada di sekeliling mereka.

Lazimnya bayi akan memberi tindak balas sebaik sahaja mereka dilahirkan.

Seorang kanak-kanak yang normal boleh mengeluarkan perkataan seawal usia lapan bulan ke setahun setengah.

Enam bulan pertama amat penting di mana ibu bapa harus berkomunikasi dengan bayi mereka dalam usaha merangsang kanak-kanak bercakap.

Seawal 10 hingga 12 bulan bayi lazimnya sudah boleh mengungkapkan perkataan papa, mama, baba, ibu, umi dan sebagainya yang dalam dua perkataan. Perkembangan tersebut akan meningkat perlahan-lahan sehinggalah mereka berusia 18 bulan di mana percantuman perkataan mula dituturkan.

Sekiranya bayi lambat bercakap berbanding kanak-kanak seusianya maka ada sesuatu yang tidak kena. Bagaimanapun perlu diingatkan bahawa tumbesaran bagi setiap kanak-kanak adalah berbeza. Masalah bercakap hanya boleh ditentukan menerusi terapi pertuturan bahasa.  Kanak-kanak itu akan diperiksa secara terperinci termasuk menyelidiki persekitaran yang mempengaruhi kebolehannya bercakap.

GAJET BANYAK KEBURUKAN

Selain itu, perkara lain yang menyebabkan anak-anak lambat bercakap ialah tiada komunikasi antara ibu bapa dengan anak masing-masing dan juga hubungan mata yang lemah. Hal ini terjadi kerana ibu bapa lebih gemar mendedahkan anak-anak mereka dengan gajet-gajet terkini yang tidak mempunyai komunikasi dua hala. Apabila ini terjadi, kanak-kanak tersebut tidak didedahkan dengan perkataan-perkataan ataupun komunikasi seharian yang sepatutnya mereka dengar.


JIKA ANDA IBU BAPA YANG SERING MEMUKUL ANAK. BACA INI!

Sebagai  ibu bapa apakah sikap yang anda mahu ada pada anak, pembengis atau penyayang? Sebenarnya kedua-dua sikap ini bergantung kepada sikap ibu bapa itu sendiri pada anak. Ini kerana kajian menunjukkan kanak-kanak berumur setahun yang sering dipukul (pukulan atau tamparan seperti menepuk punggung, kaki atau tangan ketika melakukan kesalahan) oleh ibu atau bapa mereka akan menjadikan anak tersebut agresif dan tidak mencapai tahap yang baik ketika menjalani ujian kognitif. Keadaan tersebut sama sekali berbeza pada kanak-kanak seusia yang hanya dinasihati atau dimarahi secara lisan oleh ibu atau bapa apabila mereka melakukan kesalahan. Walaupun ibu bapa menganggap ‘pukulan kecil’ itu tidak mendatangkan mudarat kepada anak-anak, namun kajian mengesahkan pukulan kepada anak sekecil usia setahun mendatangkan kesan negatif kepada pembesaran tubuh dan minda mereka.
“Usia setahun adalah tempoh yang paling penting dalam mewujudkan kualiti hubungan antara ibu bapa dan anak-anak. Pukulan kepada anak-anak sekecil usia setahun akan menjadikan mereka kanak-kanak yang agresif seiring penambahan usia mereka,” jelas Lisa J. Berlin, seorang saintis penyelidik di Pusat Kanak-kanak dan Polisi Keluarga di Universiti Duke, Amerika Syarikat.

MENGHUKUM DENGAN PUKULAN
Kanak-kanak yang dipukul seawal usia setahun menjadi semakin nakal pada usia dua tahun dan apabila menjelang usia tiga tahun mereka tidak menunjukkan perkembangan yang baik terhadap daya pemikiran mereka.

                Mungkin anak-anak yang berusia dua tahun sudah menjadi semakin agresif jadi ibu semakin sukar mengawal sekali gus mereka kurang memukul anak tersebut, tapi itu bukanlah fakta yang ditemui sebenarnya. Adat memukul anak ketika mereka buat salah memang telah lama dilakukan oleh generasi terdahulu, tetapi keadaan tersebut semakin berkurangan seiring perubahan zaman. Begitu pun memang masih wujud golongan yang mempercayai bahawa pukulan adalah cara yang terbaik mendidik anak kerana mereka juga melalui fasa yang sama ketika kecil, maka sebab itulah tiada salahnya mereka meneruskan tradisi tersebut.

SERING DIPUKUL AKAN MENJADI PEMUKUL

Sementara itu, Professor Madya di Jabatan Pembangunan Manusia dan Sains Keluarga di Universiti Texas di Austin, Elizabeth T. Gershoff, berkata, kajian menunjukkan tubuh kanak-kanak yang sedang membesar memang tidak sesuai menerima hukuman pukulan. Boleh dikatakan semua kajian berkaitan amalan memukul anak kecil memberikan impak negatif terhadap tumbesaran anak-anak tersebut, ia hanya membuatkan anak-anak tersebut berhadapan dengan masalah kepada kesihatan mental mereka. Lebih kerap anak kecil itu dipukul semakin berisiko untuk didera oleh ibu bapa.
“Saya tidak mengatakan setiap ibu bapa yang memukul anak-anak itu mendera namun risikonya tetap ada,” ujar Gershoff.

PERINGKAT DIDIK ANAK
Kanak-kanak secara semula jadinya akan belajar menerusi apa yang mereka alami dan lihat pada persekitaran, jadi mereka juga akan membesar menjadi seorang yang pembengis. Hakikatnya masyarakat terutama ibu bapa perlu sedar bahawa mendidik anak juga memerlukan pengetahuan mencukupi. Ini kerana ibu bapa akan menjadi contoh kepada anak untuk mengenal kehidupan, dalam erti kata lain, menjadi ‘role model’ kepada anak-anak.

0 Hingga 6 Tahun

Digalakkan ibu bapa agar memanjakan, mengasihi dan menyayangi anak dengan penuh kasih sayang.
Ibu bapa perlu bersikap adil dalam memberikan perhatian terhadap anak-anak. Elakkan merotan ketika usia kecil ini sekiranya mereka melakukan kesalahan walaupun atas dasar untuk mendidik. Dikhuatiri menjadikan anak-anak takut untuk mendekati ibu bapa.
Suasana yang dipupuk dengan perasaan kasih sayang menjadikan mereka lebih aman dalam meniti usia kecil ini kerana mereka tahu bahawa ibu bapa akan selalu berada di sisi.

7 Hingga 14 Tahun

Boleh mula menanamkan nilai kerohanian, disiplin dan rasa tanggungjawab kepada anak, masa terbaik membentuk sahsiah serta akhlak.
Elakkan memanjakan dengan harta benda dan wang ringgit.
Sabda Rasulullah: “Perintahlah anak kamu supaya mendirikan sembahyang ketika berusia tujuh tahun dan pukullah mereka kerana meninggalkan sembahyang ketika berumur 10 tahun dan asingkan tidur antara mereka (lelaki dan perempuan).” – Riwayat Ahmad
Hukuman pukul itu bukan untuk menyeksa, tetapi sekadar menggerunkan mereka. Bagaimanapun, elak daripada memukul pada bahagian muka kerana muka adalah tempat penghormatan seseorang.
Kesannya, anak akan lebih bertanggungjawab pada setiap arahan, suruhan terutama dalam mendirikan solat.

15 Hingga 21 Tahun

Fasa sikap memberontak. Ibu bapa seeloknya ‘berkawan’ dengan mereka, perbanyak berbual dan berbincang mengenai masalah yang mereka hadapi.
Ibu bapa seharusnya menjadi tempat rujukan segala permasalahan termasuk hal peribadi.
Selami perasaan mereka, jadi pendengar setia. Jangan mudah kecewa, terburu-buru menghukum atas kesilapan dilakukan.
Gunakan pendekatan diplomasi, berhemah di samping mewujudkan suasana mesra, ceria di rumah.

21 Tahun Ke Atas

Ibu bapa sudah boleh memberikan sepenuh kepercayaan kepada anak dalam membuat keputusan mereka sendiri. Biarlah mereka menjalani kehidupan sendiri, cuma ibu bapa perlu memantau dan memberi nasihat serta diiringi doa
agar setiap hala tuju yang
di ambil mereka adalah betul.

Sumber  HealthDay News & Utusan


FAKTOR BAYI LAHIR BESAR

Bayi besar atau lebih dikenali sebagai makrosomia adalah bayi yang lahir dengan berat badan lebih daripada 4,000 gram (4 kilogram). Berat badan bayi yang baru lahir dengan cukup bulan dan usia kehamilan sekitar 37 hingga 42 minggu biasanya antara 2,500 hingga 4,000 gram. Kalau berat si kecil ketika dilahirkan lebih daripada itu dianggap bayi bersaiz besar dan senario bayi besar bukan baharu di negara ini. Apabila perkara ini terjadi kita pastinya tertanya-tanya apakah puncanya dan kenapa terjadi?
Terdapat pelbagai faktor yang menyebabkan hal ini terjadi. Antara yang sering dikaitkan dengan kejadian bayi besar ketika lahir ialah faktor genetik dan si ibu menghidap penyakit kencing manis semasa hamil. Kejadian bayi yang dilahirkan besar bukan satu fenomena baharu di negara ini, malah bergantung kepada keadaan masyarakat itu sendiri. Di Malaysia berat maksimum bayi yang baru dilahirkan adalah di antara 4 kilogram (kg) hingga 4.5kg tetapi di negara Arab 5kg adalah saiz bayi yang normal.

Faktor genetik biasanya membabitkan kedua-dua ibu dan bapa bersaiz besar
Ibu yang mengalami masalah lebihan berat badan ketika hamil.
Bayi yang dilahirkan lebih pada usia kehamilan iaitu 42 minggu juga berisiko untuk lahir besar.

Setiap ibu hamil perlu mendapatkan rawatan berkala untuk mengetahui tahap kesihatan sepanjang kehamilan. Ini adalah untuk mengelakkan pelbagai perkara yang tidak diingini berlaku termasuk kemungkinan bayi bersaiz besar, yang mengundang pelbagai risiko baik kepada ibu mahu pun bayi itu sendiri.

JENIS KELAHIRAN BAYI BESAR
Sekiranya masalah ini terjadi, 90 peratus ibu hamil akan melahirkan anak mereka melalui pembedahan caesarean. Namun, sekiranya si ibu mahu bersalin secara normal kemungkinan besar anak yang dilahirkan secara vakum atau forsep. Keadaan ini bukan satu situasi selamat kerana bayi tersebut berisiko tinggi untuk meninggal dunia kerana tersekat di pangkal rahim dan kekurangan oksigen. Bukan itu sahaja, si ibu juga berkemungkinan mengalami koyak yang teruk pada bahagian vagina.

Lazimnya ibu hamil yang mengandungkan anak bersaiz besar, mereka akan melahirkan anak secara pembedahan untuk mengelakkan koyak teruk pada bahagian vagina. Ini juga bagi mengelakkan bayi yang dilahirkan mengalami kecacatan kekal pada bahagian bahu yang kemungkinan akan tersangkut pada pangkal rahim sekiranya dilahirkan secara normal. Pada masa yang sama, bayi bersaiz besar juga berisiko tinggi mengalami masalah paru-paru yang tidak normal dan kecacatan otak kerana mereka mengalami hipoksia (kekurangan oksigen), dan hipoglisemia (paras gula darah yang rendah) semasa kelahiran.

ELAK KELAHIRAN BESAR
Ibu-ibu hamil mahupun ibu yang akan hamil mengambil berat mengenai kesihatan diri masing-masing sebelum dan semasa kehamilan bagi mengelakkan terjadinya kelahiran bayi bersaiz besar, serta risiko-risiko yang lain.

Ibu hamil mudah mendapat penyakit diabetes walaupun pada dasarnya mereka bukanlah penghidap penyakit tersebut sebelum ini. Ini terjadi kerana perubahan metabolik dan kesan hormon kehamilan yang boleh menyebabkan terjadinya diabetes semasa tempoh kehamilan.

Ini satu keadaan serius yang timbul apabila wanita hamil yang tidak pernah menghidap diabetes mempunyai paras glukosa yang lebih tinggi daripada wanita yang mengalami kehamilan normal. Keadaan ini juga akan menyebabkan bayi mungkin mempunyai paras glukosa darah yang sangat rendah (hipoglisemia) yang berpanjangan selepas dilahirkan.

Dalam pada itu, mengidam ketika hamil adalah perkara biasa, bagaimanapun mengamalkan diet yang sihat sepanjang tempoh kehamilan dan kerap bersenam adalah amat penting untuk membantu menguruskan keadaan tanpa bantuan ubat-ubatan.

Ibu hamil yang mengalami masalah diabetes seharusnya meminta doktor merujuk mereka kepada pakar diet bagi merancang pemakanan makanan yang sesuai untuk mereka.

Pastikan ibu hamil memilih makanan yang tinggi khasiat tetapi rendah lemak seperti buah-buahan, sayur-sayuran dan bijirin.

Ibu-ibu hamil seharusnya beringat bahawa tiada istilah ‘makan untuk dua orang’ sebaliknya rancang diet dan hidangan yang betul sepanjang tempoh kehamilan.

MITOS SALAH
Dalam pada itu dakwaan bahawa penggunaan beberapa jenis ubat yang dibekalkan oleh doktor seperti asid folik boleh membuatkan bayi besar di dalam kandungan adalah tidak benar. Vitamin yang diberikan hanyalah bertindak sebagai suplemen dan ia penting kerana kebanyakan ibu hamil di Malaysia tidak mempunyai zat besi yang mencukupi di dalam tubuh mereka. Oleh demikian, berbincanglah dengan doktor anda agar dapat mengetahui keadaan semasa anda sepanjang tempoh kehamilan.

Sumber: Pakar Kanak-Kanak, Hospital Columbia Asia Setapak, Dr. Khairul Zaman Omar & Utusan


URUTAN MAMPU SINGKIRKAN ANGIN PADA PERUT BAYI

Keberkesanan urutan tradisional sudah diketahui dan diwarisi daripada nenek moyang kita sejak sekian lama. Kuasa sentuhan manusia ini diteruskan dengan tujuan memulihkan kelesuan dan kesakitan otot atau beristirehat selepas penat bekerja. Teknik ini bertahan sejak berzaman dan kekal popular sehingga sekarang dalam kalangan masyarakat moden yang setia berpegang kepada kaedah rawatan tradisional. Bagi orang dewasa, mereka mempunyai inisiatif untuk pergi ke spa mendapatkan rawatan urutan tradisional, tetapi bagaimana pula untuk bayi, adakah fungsinya sama seperti orang dewasa dan bagaimana untuk melakukannya? Tidak ramai sebenarnya dalam kalangan ibu bapa yang mengamalkan mengurut bayi. Amalan ini sepatutnya menjadi perkara utama yang perlu dilakukan untuk merangsang otot si kecil, di samping memanfaatkan ikatan yang terjalin antara ibu bapa dan bayi.

LEGAKAN KEMBUNG PERUT & SEMBELIT

Secara umumnya, urutan pada perut bayi membantu menyingkirkan angin jika bayi menghidap kembung perut dan melegakan sembelit. Ramuan herba pada minyak sapuan seperti serai, halia kering, minyak kelapa sawit, dan kulit kayu gaharu membaiki peredaran darah, melegakan keradangan sendi, merangsang peredaran qi, dan melegakan kesakitan pada mana-mana bahagian yang diurut. Namun, harus diingatkan minyak sapuan yang digunakan tidak boleh terlalu panas agar bayi kekal selesa dan menikmati urutan yang dilakukan. Urutan pula tidak boleh dilakukan secara sambil lewa kerana akan menyakitkan bayi.

REDAKAN TANGISAN BAYI

Ibu bapa sering berhadapan bayi terjaga dan menangis pada waktu malam. Bagi meredakan tangisan, mereka hanya bertindak memangku dan cuba menenangkan bayi dengan berjalan-jalan. Sebenarnya, ketika itu ibu bapa boleh mencuba untuk melakukan urutan kepada bayi mereka secara lembut. Kadang kala bayi berasa tidak selesa pada perut menyebabkan mereka menangis. Tidak terhad kepada kawasan abdomen sahaja, mereka juga boleh membantu bayi bernafas dengan lebih selesa ketika selesema dengan mengurut di bahagian dada dan atas hidung, selain urutan kaki untuk membuatkan mereka merasa lebih santai.

TEKNIK URUTAN BAYI

Sebelum memulakan urutan, pastikan bayi diletakkan di bawah cahaya yang suram dengan suhu yang tidak terlalu sejuk. Anda perlu menghangatkan minyak dengan menggosokkan kedua-dua belah tapak tangan anda agar suhunya sama seperti suhu badan, dan letakkan tangan pada bayi secara perlahan-lahan supaya bayi tidak terkejut dan menolak urutan anda.

Thumbs To Sides

Teknik ini memerlukan anda meletakkan ibu jari tangan di bawah sangkar rusuk bayi dan disekliling pusat. Tekan lembut ke bahagian tepi. Kaedah ini boleh melepaskan qi atau rasa kurang selesa dari bahagian tengah perut bayi. Jangan sesekali melepaskan tangan anda dari badan bayi secara tiba-tiba walaupun untuk menukar teknik urutan kepada yang lain kerana bayi mungkin sudah selesa dengan urutan yang dinikmati ketika itu.

Water Wheel

Letakkan kedua-dua tangan pada perut bayi dengan lembut. Tekan ke bawah dengan sedikit tekanan untuk membantu menghilangkan angin di dalam perut menerusi saluran usus bayi. Anda juga boleh melakukan dengan cara mengangkat kaki bayi dengan sebelah tangan untuk menyingkirkan angin dengan lebih cepat. Pastikan punggung bayi tidak terangkat dan masih terletak pada pelapik.

Walking

Letakkan tiga jari pada bahagian kiri perut bayi dan gerakkan ke arah kanan jika anda seorang yang cenderung menggunakan tangan kanan, atau sebaliknya jika anda seorang kidal. Ini dilakukan bagi mengesan kekerasan pada abdomen bayi untuk mengetahui sama ada bayi mengalami masalah sembelit.

Sun And Moon

Teknik ini memerlukan anda mengurut bahagian bawah abdomen bayi dalam pergerakan arah jam menggunakan kedua-dua tangan. Letakkan kedua-dua tangan anda pada perut bayi dengan tangan kanan bergerak ke arah kanan, tangan kiri pula bergerak ke arah kiri dan buat putaran lengkap. Urutan dilakukan mengikut arah jam kerana susunan struktur fizikal usus adalah mengikut arah jam dan dengan sedikit tekanan, kaedah ini membantu bayi membuang air besar dengan mudah.

I Love You

Langkah pertama, ‘I’ mewakili tapak tangan anda pada bahagian kanan abdomen bayi dengan menggerakkan ke bawah sebanyak sekali dalam pergerakan huruf ‘I’. Kemudian disusuli dengan huruf ‘L’ , iaitu tapak tangan diletakkan pada perut bayi dan digerakkan dengan lembut melintang ke kanan dan menegak ke bawah dalam pergerakan ke dalam dan keluar membentuk seakan-akan huruf ‘L’. Untuk ‘U’pula, pergerakan seperti huruf ‘U’ terbalik, bermula dari usus kecil dalam arah keluar. Pergerakan ‘I’, L’ hingga ke ‘U’ membantu menghasilkan pergerakan yang membantu bayi membuang air besar.

Sumber: Internet & Pertubuhan Antarabangsa Urutan Bayi (IAIM), Australia


PENGGUNAAN AKSESORI KEPALA SI MANJA, PENYEBAB KECEDERAAN TULANG KEPALA?

‘Wah, comelnya anak kau pakai reben dekat kepala tu. Beli dekat mana? Murah ke mahal?’ Itu antara kata-kata atau pujian yang sering kita dengar jika memakaikan bayi atau kanak-kanak perempuan dengan pelbagai aksesori di kepala. Bayi atau kanak-kanak perempuan pastinya tidak boleh dipisahkan dengan perhiasan sama ada di kepala, leher, pergelangan tangan mahupun di pergelangan kaki. Tidak cukup dihias dengan pelbagai jenis dan bentuk reben, ada pula yang meletakkan kuntuman bunga pelbagai warna, manik dan labuci berkelipan serta menjadikan replika haiwan comel sebagai aksesori kepala pilihan.

KECEDERAAN TULANG KEPALA
Pemakaian aksesori kepala tidak salah jika ibu bapa bijak memilih kesesuaian aksesori untuk bayi mereka. Jenis fabrik serta tahap fleksibiliti regangan aksesori kepala menjadi faktor penting yang perlu dititikberatkan ibu bapa dalam memilih aksesori untuk bayi mereka. Tidak hanya mementingkan cantik ketika dipakaikan, tulang bayi ketika usia selepas lahir sehingga 18 bulan amat sensitif, lembut dan masih dalam proses pertumbuhan menyebabkan tulang mereka mudah tercedera.

Tulang kepala bayi yang baharu dilahirkan sehingga 18 bulan sangat mudah tercedera dan pemakaian aksesori kepala tanpa pengawasan dan pengetahuan boleh mengundang bahaya kepada bayi. Pada tempoh itu, tulang dan otak bayi akan membesar setiap hari dan pemakaian aksesori kepala terlalu kerap akan membantutkan perkembangan tulang bayi secara tidak langsung. Walaupun pemakaian aksesori bukanlah punca utama kepada masalah itu, ibu bapa harus berwaspada agar bayi mereka berada dalam keadaan yang tidak bahaya.

TEMPOH PEMAKAIAN AKSESORI

Risiko pemakaian aksesori berkenaan mengganggu perkembangan tulang bayi bergantung kepada jenis aksesori yang dipakaikan sama ada selamat atau tidak. Pemakaian terlalu lama atau kerap boleh mengganggu tumbesaran fizikal bayi dan dibimbangkan turut memberi kesan kepada bahagian dalaman.
Sebaiknya pemakaian aksesori kepala dipakai selama satu hingga dua jam dan paling elok dimulakan selepas bayi berusia 18 bulan. Bagi ibu yang gemar memakaikan aksesori kepala kepada bayi, harus diingatkan saiz aksesori itu mesti ditukar setiap bulan kerana otak dan tulang bayi akan membesar dan ukur lilit kepala mereka berbeza setiap bulan.
Lazimnya saiz ukur lilit bayi sekitar 32 sentimeter ketika dilahirkan dan akan membesar sehingga 10 hingga 12 sentimeter lagi apabila mencapai usia setahun. Jadi, jika bayi anda masih memakai aksesori yang dililitkan pada saiz ketika dia masih bayi, kita tidak membenarkan tulang itu untuk membesar dan ketika itu ibu bapa harus sedar bahawa tumbesaran tulang kepala bayinya mempunyai masalah.

KENALPASTI JENIS AKSESORI

Selain saiz, jenis dan warna fabrik serta penggunaan manik atau labuci merupakan faktor penting untuk dinilai ibu bapa sebelum memilih sebarang aksesori untuk anak mereka.

Ini kerana, aksesori yang menggunakan fabrik seperti bulu, kulit gantian, renda berbiku tajam bukan sahaja melukakan kulit bayi malah memberi alahan seperti ruam dan kegatalan kepada bayi yang mempunyai kulit sensitif.

Biasanya, jenis fabrik perlu selesa misalnya diperbuat daripada kapas, selain penggunaan warna pada aksesori mestilah bebas toksin serta perlu mengelakkan penggunaan manik dan labuci kerana dikhuatiri mereka memasukkan bahan-bahan berkenaan ke dalam mulut.

Jika mengikat rambut pula, jangan terlalu ketat kerana akar rambut bayi dan kanak-kanak terlalu rapuh dan sebaiknya jika mereka tidur, cabut aksesori yang ada di kepala mereka,” jelas beliau.

Perlu diberi perhatian, pemakaian aksesori kepala harus diawasi oleh ibu bapa agar tidak terjatuh sehingga ke leher kerana boleh menyebabkan leher bayi terbelit terutama aksesori jenis reben panjang.

Aksesori yang dipenuhi manik dan labuci pula harus dielakkan kerana pada usia enam hingga 18 bulan, bayi gemar memasukkan barang ke ruang rongga. Ada kes yang kita pernah kendalikan di mana kanak-kanak itu memasukkan manik ke dalam telinga mereka, malah ada yang lambat dikesan sehingga membusuk di ruang rongga hidung.

JANGAN GHAIRAH MEMBELI SEHINGGA ABAI KESELAMATAN ANAK

Ibu bapa memang suka melihat anak mereka cantik, namun jangan lupa mengabaikan keselamatan anak. Soal harga mahal atau murah, cantik atau tidak, jenama popular atau dibeli di mana yang sering menjadi keutamaan berbanding memilih kualiti fabrik atau jenis yang bersesuaian untuk dipakaikan kepada anak-anak mereka. Malah, kegilaan memakaikan bayi dengan aksesori kepala semakin menjadi trend memandangkan golongan ternama dan artis yang diminati turut menggayakan fesyen yang sama pada kepala bayi mereka.
Dunia laman sosial yang menghidangkan pelbagai ruang untuk peniaga mempromosikan barangan mereka selain menggunakan anak-anak artis sebagai bentuk promosi menjadikan ibu bapa lebih teruja dengan trend pemakaian aksesori kepala. Tambahan pula, harga aksesori kepala yang dijual serendah RM5 menyebabkan ibu bapa menjadi teruja apatah lagi jika menerima pujian rakan-rakan lain selepas memuat naik gambar-gambar comel anak mereka.
Ini kerana, hakikatnya pemakaian aksesori kepala oleh ibu bapa kepada bayi dan kanak-kanak lazimnya bertujuan menjadikan mereka kelihatan comel tanpa menghiraukan ketidakselesaan, keselamatan dan kemudaratan yang bakal berlaku. Keghairahan tersebut ada kalanya mengundang risiko bahaya kepada perkembangan tumbesaran bayi jika ibu bapa mengabaikan beberapa aspek dalam pemilihan aksesori kepala.

Sumber : Perunding Pediatrik Hospital Pakar KPJ Kajang, Dr. Nor Mahani Harun & Utusan


ANDA SAKIT KEPALA ATAU MIGRAIN?

Ramai menganggap sakit kepala hanya penyakit ringan, namun kecekapan kerja seseorang akan terjejas apabila penyakit ini terutama yang dikategori sebagai migrain dan sakit akibat ketegangan menjadi serius. Setakat ini belum ada ubat yang benar-benar mampu mengatasi migrain dan sakit kepala akibat ketegangan. Bagaimanapun, kombinasi pengubatan, pengendalian stress atau ketegangan serta faktor-faktor penyebab yang lain boleh membantu menyekat, menghapus atau meringankan migrain.

Bagaimanapun migrain berlaku belum difahami sepenuhnya tetapi doktor tahu ia melibatkan penguncupan dan pengembangan saluran darah ke otak. Biasanya, perjalanan darah mengurang di belakang otak dan merebak ke bahagian depan dan bila saluran yang menguncup itu mengembang, asakan darah dengan tiba-tiba mencetuskan rasa sakit yang kuat. Migrain dikesan menerusi dengutan, kadangkala sakit yang kuat dan biasanya di bahagian sebelah kepala. Deria pendengaran dan pemandangan menjadi semakin sensitif. Faktor-faktor pendorong lain termasuk ketegangan, makanan seperti coklat, minuman berkopi, alkohol, tidak cukup tidur atau haid, dalam hal wanita.

SAKIT KEPALA VS MIGRAIN

Kajian mengenai kejadian sakit kepala di Malaysia menunjukkan penghidap migrain dan sakit kepala akibat ketegangan menyatakan kerana mereka terdedah kepada panas matahari.  Kajian juga menunjukkan lebih ramai wanita daripada lelaki mengalami migrain dan sakit kepala akibat ketegangan. Ini mungkin disebabkan perubahan hormon yang dialami wanita semasa haid. Wanita yang memakan pil lebih mirip menghidap migrain. Sebaliknya, lelaki lebih mudah menghidap sakit kepala yang merupakan serangan kuat sesekejap tertumpu sekitaran mata dan ini berlaku beberapa kali dalam sehari selama beberapa bulan.
Kajian ke atas masyarakat Orang Asli, yang tinggal jauh daripada kehidupan moden  mendapati migrain dan sakit kepala akibat ketegangan tidak wujud di kalangan mereka. Ini disahkan oleh pemerhatian doktor bahawa orang yang tinggal di bandar-bandar besar dan yang terpelajar lebih mudah diserang migrain dan sakit kepala. Cara hidup memang ada kaitan dalam hal ini akibat diet yang diambil, kesesakan lalu lintas, kerja dan beberapa bentuk tekanan lain.

SIMPTOM MIGRAIN
Simptom amaran sebelum berlakunya migrain bersifat tidak menentu, seperti menguap atau keletihan, walaupun sesetengah orang mengalami pemandangan yang berbayang. Bayangan ini boleh mencetuskan ilusi pancaran cahaya, kelumpuhan, sakit kepala dan imej visual yang tidak sempurna. Migrain boleh menyerang pada sebarang masa walaupun biasanya ini bermula pada usia belasan tahun dan memuncak pada usia antara 35 dan 45 tahun dan kemudian reda. Bila pesakit menemui doktor kerana sakit kepala, pengesanan otak dilakukan dan sinar x dibuat bagi menentukan ia bukannya akibat ketumbuhan atau darah beku sebelum melihat faktor lain.

Doktor mungkin mencadangkan supaya pesakit menyimpan ‘diari migrain’ yang tercatat makanan yang diambil dan faktor ketegangan bagi mengesani penyebab migrain. Migrain dan sakit kepala akibat ketegangan tidak boleh diubati sepenuhnya tetapi boleh disekat atau dikurangkan menerusi pengubatan, termasuk bahan ‘beta blocker’, dan pengelakan faktor penyebab. Mereka yang mengalami sakit kepala dinasihatkan agar tidak memandang remeh, sebaliknya segera menemui doktor untuk didiagnosa.

Sakit kepala yang berlarutan dari empat ke 72 jam

Melibatkan sebelah kepala

Berdenyut-denyut (seperti yang saudari alami)

Intensiti yang sederhana atau teruk (yang boleh mengurangkan aktiviti seharian individu terbabit)

Menjadi lebih teruk semasa berjalan, memanjat tangga.

Semasa berlakunya sakit kepala, terdapat salah satu daripada ciri-ciri seperti;

Loya atau muntah-muntah

Fotofobia (cahaya atau sinaran menyebabkan kesakitan bertambah) atau fonofobia (bunyi akan menyebabkan kesakitan bertambah)

PUNCA SAKIT KEPALA & MIGRAIN

Masalah pemakanan (diet) mungkin melibatkan 10 peratus daripada penghidap migrain dan termasuk makanan yang mengandungi kafeina, coklat, keju, kekacang, yogurt dan monosodium glutamate (MSG).Pesakit migrain yang sensitif kepada makanan tersebut eloklah mengelakkannya sama sekali.

Faktor-faktor lain yang boleh mendatangkan sakit kepala ini termasuklah stres, merokok, terlebih atau tidak cukup tidur dan kelaparan.

Ubat-ubatan seperti pil perancang atau terapi penggantian hormon (HRT) boleh menyebabkan migrain menjadi lebih baik atau sebaliknya.

Kebanyakan pesakit migrain tidak menunjukkan apa-apa kesan sekiranya ubat-ubatan itu diambil. Kalau berlaku, pil perancang atau HRT itu eloklah diberhentikan, tetapi kesannya (sakit kepala yang berkurangan) mungkin mengambil masa sehingga setahun lamanya.

Migrain selalunya menjadi bertambah baik dalam tempoh kehamilan.

Sumber: Internet


TENTANG KEHAMILAN KEMBAR YANG PERLU AMBIL TAHU!

Sekiranya anda diberitahu oleh doktor bahawa anda sedang hamil dengan kandungan kembar, sudah pasti ia adalah satu berita yang amat menggembirakan anda serta pasangan. Tetapi pada masa yang sama doktor juga akan menerangkan kepada anda bahawa kehamilan kembar adalah kehamilan yang berisiko tinggi. Tentu ia agak mencemaskan anda. Namun, jangan biarkan ia menjadi penghalang untuk anda mempelajari tentang risiko kemungkinan yang berkaitan kehamilan kembar, sama ada kembar dua, tiga atau lebih. Dengan memahami kemungkinan risiko, komplikasi kehamilan kembar dan juga rawatan yang berkaitan, anda akan lebih bersedia untuk menghadapi sebarang kemungkinan yang akan berlaku sekiranya sesuatu masalah berlaku pada kandungan anda. Terdapat beberapa faktor yang menyumbang kepada berlakunya kehamilan kembar:

Faktor keturunan. Keluarga sebelah ibu.

Bilangan kandungan terdahulu. Lebih ramai anak lebih tinggi kemungkinan mengalami kehamilan kembar.

Umur yang agak lanjut ketika pertama kali hamil.

Rawatan kesuburan. Ubat subur menyebabkan pengeluaran telur (ovum) lebih daripada satu dan kaedah pemindahan lebih daripada satu embrio ke dalam rahim semasa proses permanian berhadas (in vitro fertilization/IVF).

TANDA-TANDA KEHAMILAN KEMBAR

Ia berbeza antara seorang ibu yang hamil kembar dengan seorang yang lain. Ada wanita yang hamil kembar, tetapi tidak mengalami langsung gejala kehamilan yang teruk.

Loya dan muntah-muntah yang teruk disebabkan oleh kepekatan hormone HCG yang tinggi di dalam darah.

Peningkatan berat badan mendadak pada trimester pertama (tiga bulan pertama). Ini berlaku akibat peningkatan isipadu darah dan peningkatan berat rahim yang berganda berbanding kehamilan biasa.

Ibu hamil kembar merasai pergerakan bayi yang sangat banyak.

Mengalami rasa letih yang keterlaluan akibat penggunaan tenaga dan kalori yang berganda.

Saiz rahim lebih besar dari umur kandungan.

JENIS-JENIS KANDUNGAN KEMBAR

Monozigotik/Kembar Seiras

Melibatkan 1/3 dari kes-kes kehamilan kembar yang terjadi apabila berlakunya persenyawaan antara satu ovum dan satu sperma yang kemudiannya terbahagi.
Pembahagian awal embrio:

Tiga hari pertama selepas persenyawaan, menjadi dua atau lebih janin dengan dua uri berasingan.
Antara empat hingga tujuh, menjadi dua atau lebih janin dengan berkongsi satu uri tetapi berada di dalam kantung amnion berlainan.
Antara lapan hingga 13 hari, menjadi dua atau lebih janin yang berkongsi satu uri dan di dalam satu kantung amnion.
Lebih dari 13 hari, menjadi kembar siam.

Dizigotik/Kembar Tak Seiras

Meliputi 2/3 daripada kes-kes kehamilan kembar. Ia terjadi apabila dua atau lebih ovum tersenyawa. Setiap janin mempunyai uri, kantung amnion dan kantung korion yang berasingan.

RISIKO KANDUNGAN DAN KELAHIRAN KEMBAR
Kelahiran Pramatang
Risiko yang paling kerap berlaku menyebabkan meningkatnya kes-kes kematian akibat komplikasi pramatang dan jika hidup, bayi-bayi pramatang itu memerlukan rawatan rapi dalam jangka masa yang lama di dalam unit rawatan rapi neonatal (bayi baru lahir). Purata umur kandungan berlakunya kelahiran pramatang dan bilangan kandungan

Kembar dua: 37 minggu
Kembar tiga: 33 minggu
Kembar empat: 31 minggu
(Kelahiran cukup bulan adalah pada 38 minggu atau lebih)

Masalah Kembar Monokorionik
Keadaan yang berlaku pada janin kembar yang berkongsi satu uri. Ini menyebabkan berlakunya persilangan pada saluran darah di dalam uri menyebabkan ketidakseimbangan aliran darah di antara janin-janin itu. Satu janin terlebih bekalan darah dan janin kembarnya pula kurang mendapat bekalan darah. Jika keadaan ini tidak dirawat, ia akan mendatangkan bahaya pada kedua-dua bayi dengan kadar kematian lebih 80 peratus. Penemuan teknologi terkini bagaimanapun membolehkan para doktor untuk merawat keadaan ini melalui pembedahan khusus menggunakan laser.
Masalah Kembar Monokorionik-Monoamniotik
Keadaan ini berisiko tinggi kerana berlakunya masalah kelahiran pramatang, tumbesaran terencat, kecacatan kongenital/sejak lahir dan tali pusat terbelit antara satu sama lain. Ketika di dalam kandungan, keadaan ini dapat dikesan apabila selaput yang memisahkan antara kembar tidak kelihatan semasa pemeriksaan ultrasound dilakukan pada kandungan itu. Ia boleh menyebabkan kadar kematian lebih dari 50 peratus. Tiada rawatan khusus untuk keadaan ini. Pada amnya ibu yang hamil kembar dengan komplikasi ini memerlukan pemerhatian khusus dan dimasukkan ke hospital. Bayi-bayi ini mungkin terpaksa dilahirkan lebih awal dari sepatutnya untuk mengelakkan komplikasi mati dalam kandungan.
Masalah kembar seperti ini termasuklah;

KEMBAR AKARDIAK. Salah satu dari kembar itu tidak mempunyai jantung, atau jantung kecil ataupun ada jantung tetapi tidak berfungsi. Tetapi sebahagian besar pengaliran darah mengalir kepada sistem aliran darah kembar yang tidak normal itu dan ini seterusnya menyebabkan berlakunya masalah pada aliran darah kepada jantung kembar yang normal dan boleh menyebabkan berlakunya kegagalan jantung pada kembar normal.

KEMBAR SIAM. Berlaku antara 1 hingga 3.5 bagi setiap 1,000 kelahiran kembar. Ia bukanlah akibat perlekatan kembar-kembar itu tetapi sebenarnya akibat pembahagian yang tidak lengkap di awal peringkat embrio. Pada amnya, 40 peratus daripada kembar siam dilahirkan mati, 35 peratus mati selepas 24 jam dilahirkan dan jika hidup mereka terpaksa menjalani pembedahan yang sangat berisiko tinggi.

KEMATIAN SALAH SATU KEMBAR DI DALAM KANDUNGAN. Jika kematian salah satu kembar itu berlaku di awal kandungan, ia tidak menyebabkan kemudaratan kepada kembar yang masih hidup. Tetapi kematian salah satu kembar di peringkat akhir kandungan akan mendedahkan kembar yang hidup kepada masalah kelahiran pramatang, kecacatan sistem saraf dan palsi serebral. Kembar yang masih hidup besar kemungkinan perlu dilahirkan agak awal sebaik sahaja paru-parunya dijangkakan sudah matang.

RISIKO IBU HAMIL KEMBAR

Kencing Manis Semasa Mengandung.

Ibu yang hamil dengan kandungan kembar didapati berisiko dua kali ganda untuk menghidapi kencing manis semasa mengandung.Ini disebabkan oleh kepekatan hormon yang lebih tinggi yang menyebabkan gangguan pada proses penghasilan insulin dalam darah ibu.

Masalah Berkaitan Uri.

Ibu yang hamil dengan kandungan kembar berisiko tinggi mengalami masalah uri di bawah (previa plasenta) dan uri terlekang dari dinding rahim (placenta abruption).Ini boleh menyebabkan berlakunya komplikasi pendarahan yang teruk semasa mengandung atau selepas melahirkan.

Darah Tinggi Semasa Mengandung.

Lebih kurang 30 peratus daripada ibu hamil kembar akan mengalami masalah ini. Ia berlaku akibat peningkatan isipadu darah yang sangat tinggi. Rawatan yang perlu termasuklah rehat yang mencukupi dan mungkin juga ubat- ubatan. Keadaan ini juga mendedahkan ibu kepada masalah praeklamsia dan komplikasi sawan semasa mengandung.

Masalah Jantung.

Ibu yang hamil kembar didapati 13 kali lebih berisiko untuk mengalami masalah kegagalan jantung. Dan risiko untuk mendapat serangan jantung juga meningkat sebanyak empat kali ganda.Sekiranya seseorang itu hamil dengan kandungan kembar, ia haruslah menyedari tentang risiko-risiko kemungkinan yang akan berlaku pada bayi dalam kandungannya dan juga kesihatan diri. Mereka haruslah mendapatkan rawatan pakar di peringkat awal lagi supaya sebarang komplikasi dapat dikesan awal dan seterusnya mendapat rawatan yang sewajarnya.

Sumber: Internet


AJAK ANAK BERBORAK, KURANGKAN PENGGUNAAN GAJET

Menjadi kebiasaan ibu bapa masa kini memberikan anak-anak dengan pelbagai gajet yang menghidangkan permainan-permainan video, rancangan kartun serta hiburan berunsurkan muzik, dengan harapan anak-anak itu dapat belajar sesuatu daripada gajet berkenaan. Lebih buruk, ada pula yang memberikan gajet berkenaan agar anak-anak dapat dikawal tingkah laku bagi membolehkan ibu bapa melakukan rutin harian tanpa diganggu. Namun, tanpa sedar kecenderungan itu sebenarnya meningkatkan risiko anak-anak mengalami kelewatan kemahiran komunikasi sosial dan kelewatan bahasa.

KEBURUKAN GAJET TERHADAP SI KECIL
Kanak-kanak memerlukan komunikasi dua hala, iaitu interaksi bersama ibu-bapa dan individu di persekitarannya untuk membina kemahiran bahasa dan komunikasi. Rangsangan bahasa yang diberikan semasa kanak-kanak itu bermain atau semasa proses interaksi akan membantu kanak-kanak untuk faham input yang diberikan dengan lebih baik. Bermain tanpa penggunaan gajet juga amat penting dalam proses pembesaran kanak-kanak. Menerusi bermain, kanak-kanak membina kemahiran kognitif dan sosial, sekaligus merangsang perkembangan bahasa dan pertuturan. Penglibatan aktif kanak-kanak dalam proses interaksi akan memberi keyakinan untuk mereka mengekspresi diri.

PENDENGARAN BERKESAN

Tahap pendengaran yang baik amat diperlukan untuk membolehkan kanak-kanak membina kemahiran bahasa dan pertuturan. Ibu bapa juga perlu tahu, seseorang kanak-kanak boleh mendengar sejak kandungan ibu mencecah usia empat bulan. Sebab itu, setiap kelahiran di hospital kita akan jalankan pemeriksaan saringan untuk memastikan tahap pendengaran bayi berkenaan. Jika bayi tersebut mengalami masalah pendengaran kita akan rujuk kepada pakar berkaitan. Ini kerana, hanya melalui pendengaran sahaja dapat merangsang pertuturan, jadi ujian pendengaran sangat penting dalam memastikan kanak-kanak berkenaan mempunyai akses kepada bunyi-bunyi pertuturan. Walaupun ada ibu bapa yang menyangka ujian tersebut tidak penting, ujian berkenaan adalah penentu kepada masalah selanjutnya. Ini kerana biarpun mengalami masalah pendengaran tahap sederhana, hakikatnya kanak-kanak itu telah kehilangan banyak bunyi-bunyi pertuturan yang membantu mereka bercakap.
Pengesanan dan intervensi awal amat penting untuk membolehkan kanak-kanak memiliki kemahiran bahasa yang baik dan meningkatkan potensi mereka apabila mencapai umur persekolahan. Dengan adanya kemahiran bahasa dan keupayaan untuk bertutur serta berkomunikasi dengan berkesan, seseorang kanak-kanak akan dapat berkongsi emosi dan keperluannya, sekali gus mengurangkan masalah perlakuan.

SEGERA JUMPA PAKAR
Dalam konteks rawatan pula, masalah kelewatan bercakap dapat diatasi melalui terapi pertuturan yang melibatkan pelbagai ujian bagi mengenalpasti tahap kefahaman dan ujaran (ekspresi) serta kefungsian motor pertuturan kanak-kanak berkenaan. Terdapat kanak-kanak dengan kelewatan bahasa turut mempunyai masalah kelewatan perkembangan yang lain seperti kemahiran motor kasar (berjalan, berlari), pergerakan motor halus (menulis, melukis) dan perkembangan kognitif (pembelajaran, pemprosesan maklumat).
Jika kanak-kanak dengan lewat bercakap ini turut menunjukkan masalah perkembangan yang lain, mereka akan turut dirujuk kepada profesional berkenaan untuk intervensi. Ujian pendengaran bersama ahli audiologi juga amat penting bagi memastikan kanak-kanak mempunyai pendengaran yang baik untuk semua bunyi-bunyi pertuturan.

ELAK GUNA BAHASA BERCAMPUR

Ibu bapa digalak mengelakkan penggunaan bahasa yang bercampur dalam satu. Ketika menggunakan bahasa Inggeris, kena cakap take the blue ball bukannya ‘ambil blue ball’. Setiap bahasa mempunyai peraturan tersendiri. Percampuran perkataan menyebabkan kanak-kanak akan menjadi keliru pada peraturan bahasa berkenaan.

Sumber: Ketua Jabatan Perkhidmatan Pemulihan yang juga Patologi Pertuturan-Bahasa, Hospital Canselor Tuanku Muhriz Pusat Perubatan Universiti Kebangsaan Malaysia (PPUKM), Nor Shahrina Mohd. Zawawi & Utusan


MASALAH KUTU MENYERANG KEPALA SI KECIL

Jika anak anda mempunyai kutu, boleh dikatakan seluruh keluarga atau rakan terdekatnya akan turut dijangkiti olehnya. Kutu tidak termasuk dalam kategori bahaya, ia juga tidak menularkan penyakit. Namun, kutu sangat mudah berjangkit dan boleh menyebabkan rasa tidak selesa yang teramat sangat. Gigitannya boleh menyebabkan kulit kepala seseorang berasa sangat gatal. Kesan garu yang berterusan bukan sahaja boleh mengakibatkan keradangan kulit, malahan jangkitan.

Jika anda beranggapan bahawa kutu gemarkan kepala seseorang yang kotor sebagai rumahnya, anda salah kerana kutu sukakan semua orang sama rata termasuklah kepala terbersih di dunia. Kutu kepala bukanlah satu petunjuk bahawa seseorang itu tidak menjaga kebersihan dirinya dan boleh diklasifikasikan sebagai pengotor. Malah, anda mungkin terkejut jika mengetahui bahawa kutu sangat menyukai kepala dengan rambut pendek, lurus dan bersih. Kenapa? Kerana ia memudahkan laluan kutu ke kulit kepala. Pun begitu, fakta ini bukanlah bermakna seseorang itu boleh mengabaikan penjagaan kebersihan kulit kepala mereka sama sekali.

APA ITU KUTU KEPALA

Kutu merupakan serangga parasit – yang tinggal menumpang di atas kehidupan lain seperti kepala manusia, sangat halus dan sukar dilihat (lebih kurang saiz bijan atau dua hingga empat milimeter) dan mempunyai enam kaki kecil dengan kuku khas seperti penyangkut yang memegang kuat rambut.Ia juga tidak bersayap. Memandangkan kutu kepala sangat mudah berjangkit, sesetengah orang menganggapnya boleh terbang.
Air liur kutu yang dicucukkan kepada kulit kepala ketika menghisap darah memberikan sensasi gatal dan proses ini boleh berlaku sehingga lima kali sehari.Penting untuk anda mengetahui bahawa seseorang itu berisiko mendapat jangkitan kali kedua akibat menggaru kepala disebabkan oleh rasa gatal itu.Apabila kutu mulai hidup di dalam helaian rambut, ia juga mula mengeramkan telur. Secara puratanya, kanak-kanak boleh `membela’ di antara 10 hingga 20 ekor kutu dewasa.

Kutu boleh hidup sehingga 30 hari di atas kepala manusia (kutu kepala tidak boleh hidup atau menumpang binatang seperti kucing dan anjing) dan boleh mengeramkan sebanyak lapan biji telur sehari. Kutu dewasa melekatkan telur-telur mereka yang berwarna kelabu keputih-putihan dan berbentuk bujur pada helaian rambut, berhampiran dengan kulit kepala. Ada ketikanya ia kelihatan seperti kelemumur.
Sebaik ia menetas, nimfa atau anak-anak kutu baru akan keluar. Walaupun tidak boleh mencederakan namun ada ketikanya ia boleh menyebabkan keradangan kulit dan menimbulkan rasa gatal, apatah lagi pada sebelah malam.

BAGAIMANA IA BERJANGKIT?

Kutu tidak boleh melompat atau terbang seperti tanggapan sesetengah orang tetapi ia boleh merangkak dengan cukup laju. Ia sangat mudah merebak menerusi sentuhan fizikal kepala ke kepala terutamanya di kawasan yang sesak seperti sekolah, kem dan pusat penjagaan kanak-kanak harian. Justeru, tidak hairanlah jika masalah kutu lebih lazim ditemui di kalangan kanak-kanak berusia antara empat hingga lapan tahun. Kadangkala, ia juga boleh berlaku melalui perkongsian tuala, pakaian, topi, tilam, bantal mahupun sikat. Jika kutu terlekat pada salah satu barangan di atas dan ia kemudiannya menyentuh kepala orang lain, orang tersebut juga boleh dijangkiti.

Walaupun kutu kepala selalunya menyebabkan kulit kepala seseorang berasa gatal, tidak mustahil seseorang itu tidak menunjukkan sebarang gejala apabila dijangkiti. Gejala serangan kutu:

Terasa seperti ada sesuatu yang merayap-rayap di atas kepala

Gatal, disebabkan oleh tindak balas alahan gigitan kutu, dan mula menggaru

Mudah marah

Kudis di atas kepala disebabkan oleh kerap menggaru. Ada kalanya, kudis ini boleh berjangkit.

DI MANAKAH KUTU BIASANYA DITEMUI?

Kulit kepala

Belakang telinga

Belakang leher.

Implikasi kutu kepala

Kutu memberikan ketidakselesaan, membuatkan seseorang berasa tidak sihat sekali gus menjejaskan kerja-kerja mereka. Di kalangan kanak-kanak, kegatalan pada waktu malam mengganggu tidur mereka, seterusnya turut mempengaruhi tumpuan di dalam bilik darjah. Dalam masa yang sama, ia turut memberikan kesan terhadap tumbesaran dan proses pembelajaran kanak-kanak. Terdapat juga risiko jangkitan kedua akibat kegatalan dan menggaru kulit kepala secara berterusan. Untuk itu, rawatan kutu kepala ditujukan kepada empat bidang iaitu kebersihan, kutu, telur kutu dan jangkitan kedua.

RAWATAN SEDIA ADA

Memandangkan kutu boleh merebak dengan begitu mudah dan cepat, adalah penting untuk merawatnya dengan betul dan menyeluruh. Pada masa dahulu, minyak tanah digunakan untuk membunuh kutu kepala. Namun begitu ia mengundang bahaya kerana boleh terbakar. Terdapat juga beberapa jenis racun serangga yang boleh digunakan untuk merawat masalah kutu kepala ini. Gamma benzene hexachloride dan Malathion merupakan rawatan kutu kepala paling berkesan. Bagaimanapun, Gamma benzene hexacloride telah diharamkan di beberapa negara kerana dikaitkan dengan keradangan sistem saraf pusat. Syampu Malathion didapati berkesan menghapuskan kutu kepala dan telur-telurnya selepas 10 minit disapukan ke kepala tanpa sebarang kesan sampingan.

Sumber: Internet


TIP PERJALANAN JAUH KETIKA HAMIL

Sembilan bulan bukan satu jangka masa yang pendek untuk tidak membuat perjalanan jauh. Berita baiknya, berjalan jauh adalah selamat bagi kebanyakan wanita hamil. Jadi, tidak perlulah membatalkannya. Anda masih boleh tiba di destinasi yang telah dirancangkan. Cuma anda perlu lebih berhati-hati terhadap beberapa perkara sahaja. Perjalanan anda masih boleh berlangsung walaupun kandungan sudah mencapai tarikh jangkaan kelahiran. Keselamatan dan kaedah perjalanan bergantung kepada permasalahan perubatan semasa mengandung, jauh dekat destinasi dan juga keselesaan perjalanan.

BILA DAN DI MANA PERJALANAN ANDA
Minggu mengandung terbaik untuk perjalanan anda adalah di antara minggu ke 14 hingga 28. Semasa ini masalah awal mengandung seperti mual-mual, loya-loya dan muntah-muntah sudah pun berakhir ataupun anda telah pun dapat membiasakan diri. Semasa minggu-minggu selepas dinyatakan, anda mungkin mula mendapati sukar untuk duduk pada kedudukan yang sama bagi jangka masa yang panjang dan pergerakan anda juga semakin terbatas. Yang dikhuatiri, berlakunya sakit-sakit kelahiran sebelum cukup tempoh 37 minggu (kelahiran pramatang). Semasa pertengahan minggu mengandung inilah paling selesa untuk puan. Perjalanan yang paling cepat sampai, paling bagus untuk wanita yang sedang mengandung. Semasa musim cuti ini, perjalanan perlu dirancang sebab mungkin kesesakan lalu lintas berlaku.

PERJALANAN MELALUI JALAN DARAT

Pastikan perjalanan anda singkat dan kerap berehat supaya dapat menggerakkan anggota badan. Perjalanan dengan kereta memang meletihkan walaupun dalam keadaan seseorang itu tidak mengandung.

Bayangkan yang anda terpaksa duduk sepanjang perjalanan dan terpaksa pula berada dalam kedudukan yang hampir sama, menyukarkan pergerakan anggota badan supaya pengaliran darah berlaku.

Tali pinggang keselamatan perlu dipakai sentiasa walaupun di kerusi belakang. Ia tidak akan mencederakan bayi anda jika itu yang terlintas di fikiran.

Pastikan tali pinggang tidak melilit pada bahagian leher. Tali itu sepatutnya menyeberangi pada paras bahu, lakukan pelarasan pada pemegang tali keledar sekiranya perlu.

Sekiranya anda duduk di hadapan, pastikan jarak anda dengan tempat belon udara (airbag) atau papan pemuka (dashboard) adalah sebanyak dua jengkal supaya apabila berlaku musibah yang tidak diundang, wujud jarak keselamatan untuk belon beroperasi secara berkesan.

Sekiranya anda terlibat di dalam kemalangan, sekalipun kemalangan kecil, berjumpalah doktor untuk memastikan anda mahupun bayi di dalam kandungan benar-benar okey.

Beritahu suami, rehat dikerapkan setiap dua jam supaya tidak tidur. Perjalanan menggunakan bas juga meletihkan. Tempat laluan di antara kerusi kecil dan juga tandasnya menyukarkan wanita hamil.

Pastikan anda memegang sesuatu yang kuat sekiranya pergerakan perlu dilakukan di dalam bas, maklumlah keadaan jalan raya di sesetengah tempat tidak menyenangkan. Hati-hati dengan tangga bas semasa turun dan naik.

PERJALANAN MELALUI UDARA

Lazimnya perjalanan melalui penerbangan komersial adalah selamat dan tidak membahayakan. Syarikat penerbangan mempunyai polisi mereka terhadap penumpang yang mengandung, lazimnya untuk penerbangan domestik, dibenarkan kandungan sehingga 36 minggu. Bagaimanapun, untuk penerbangan antarabangsa, dihadkan sehingga ke minggu 32. Dapatkan maklumat terbaru dari syarikat penerbangan pilihan anda.
Usah risau untuk berjalan melalui pengesan logam semasa kawalan keselamatan lapangan terbang. Ia tidak memberikan kesan terhadap bayi anda. Semasa dalam penerbangan, pastikan anda bangun dan bergerak setiap setengah jam bagi mengelakkan kejadian darah beku pada bahagian anggota kaki. Banyakkan minum air sebab keadaan kelembapan yang rendah di dalam kabin dan sekiranya pada kedudukan kerusi, pastikan tali pinggang keledar diikat pada paras pinggul dan tidak pula mengganggu rahim yang sarat. Maklumkan kepada pihak penerbangan sekiranya anda mempunyai masalah perubatan atau perbidanan semasa mengandung supaya persediaan dapat dilakukan seperti bekalan oksigen tambahan untuk anda dan sebagainya.

LANGKAH-LANGKAH SEBELUM MEMULAKAN PERJALANAN

Kalau perlu, tanyalah dulu doktor yang merawat anda semasa mengandung sama ada perjalanan yang akan diambil membahayakan ataupun tidak.
Perjalanan tidak digalakkan sekiranya anda mengalami:

Pendarahan melalui faraj

Sakit dan juga kekejangan pada rahim

Keluarnya darah beku dan mungkin tisu melalui faraj

Mengalami kontraksi yang meningkat

Air ketuban pecah dan bocor

Anggota kaki yang bengkak

Sakit kepala

Masalah penglihatan yang timbul semasa mengandung

Masalah dengan pangkal rahim iaitu ketidakcekapan pangkal rahim

Mengandung lebih dari satu janin

Kencing manis semasa mengandung

Darah tinggi semasa mengandung

Masalah uri di bawah, pendarahan boleh berlaku.

Pastikan lawatan ke klinik jagaan ibu mengandung sudah dilakukan, kad mengandung perlu dibawa seperti paspot antarabangsa supaya sekiranya berlaku apa-apa, rujukan sepatutnya boleh dilakukan. Jika perlu, pastikan destinasi terakhir anda semasa cuti mempunyai kemudahan untuk memeriksa kandungan serta kesihatan anda. Mungkin pihak insurans (sekiranya puan mempunyai kemudahan) dimaklumi mengenai perjalanan puan. Pastikan ubat-ubat yang dipreskripsi dibawa bersama. Sekiranya suami yang memandu, pastikan supaya dia tidak terlelap. Sentiasa bercakap dengannya supaya fikirannya sentiasa berlegar-legar

Sumber:  Prof. Madya Dr. Shah Reza Johan Noor (Pakar Perbidanan dan Sakit Puan Hospital Universiti Sains Malaysia) & Utusan


PETUA BERGUNA UNTUK MAMA KETIKA BERPERANG DI DAPUR

Dapur yang cantik dan bersih merupakan idaman setiap wanita. Tak kisah la kita ni suka masak atau tidak, tetapi setiap wanita sering mengidamkan dapur yang kita sentiasa impikan. Untuk yang sering masak, masalah utama ialah bagaimana kita dapat membersihkan peralatan yang sentiasa digunakan? Nak jugak barang-barang dapur cantik macam baru beli kan!
Nah! Ada beberapa tips yang boleh membantu meringankan sedikit masalah Mama di dapur.

 HILANG BAU BAWANG DI PENGISAR

Bila kita gunakan blender untuk mengisar bawang, baunya pasti akan ‘melekat’ bukan? Jadi agak sukar untuk anda menggunakan blender yang sama bagi tujuan mengisar jus atau sebagainya. Ada cara yang boleh dicuba untuk menghilangkan bau bawang ini. Apa yang boleh anda boleh lakukan ialah:
BAHAN-BAHAN:
1 biji limau nipis
3 sudu makan beras
Air secukupnya
CARA-CARA:

Ambil limau nipis. Potong kecil.
Isi air dalam blender dan letakkan sedikit beras di dalamnya.
Masukkan limau nipis tadi dan kisarkan bersama beras.
Kisar selama 15-20 saat dan cuci bersih blender anda.

Gunakan hampas limau tadi untuk membersihkan bahagian dalam dan luar  blender. Ia mampu menghilangkan bau yang ‘kurang enak’ itu.
MENGHILANG BAU BUSUK PADA BEKAS PLASTIK

Garam: Bau pada bekas plastik atau tupperware  seringkali datang dari sisa-sisa makanan yang bersembunyi dalam alur-alu pada bekas plastik. Ambil garam dan gosoklah perlahan-lahan. Ia  boleh menghilangkan kesan makanan yang terperangkap, seterusnya menghilangkan bau.
Kertas surat khabar: Jika masih berbau, cuba pula menggunakan kertas surat khabar. Remas-remas beberapa halaman surat khbar kemudian celupkan dengan sedikit air. Dan letakkannya ke dalam bekas tersebut dan  tutupkannya. Biarkan beberapa hari kerana bahan karbon yang terkandung dalam kertas surat khabar boleh menyerap bau dari bekas plastik atau tupperware.
Kopi:  Ini salah satu lagi cara bijak menghilangkan bau, kerana kopi boleh membantu menyerap bau.  Untuk bekas kecil, cukup masukkan satu atau dua sudu makan biji kopi. Untuk bekas lebih besar, gunakan 3-5 sudu makan biji kopi. Masukkan kopi ke dalam bekas plastik tersebut kemudian biarkan beberapa hari baru dicuci seperti biasa.
Ada cara mudah untuk menanggalkan biji cili sebelum anda mengisar dan memasaknya. Apa yang perlu dilakukan ialah:
PETUA MELERAIKAN BIJI CILI DENGAN MUDAH

CARA-CARA:

Ambil beberapa biji cili dan gesel menggunakan tangan sehingga anda merasakan biji cili sudah lerai dari tangkainya.
Potong cili menggunakan gunting dan masukkan air.
Toskan potongan cili dan kisar seperti biasa. Hasilnya masakan sambal anda akan bebas biji cili.

BERSIHKAN MICROWAVE PALING MUDAH

Isikan air dalam mangkuk (separuh mangkuk sahaja) kemudian perahkan jus lemon ke dalamnya atau dua biji limau nipis. Seterusnya masukkan mangkuk tersebut di dalam microwave. Hidupkan suis selama tiga hingga lima minit, kemudian tutup semula suis dan biarkan mangkuk dalam microwave selama  satu kedua minit, baru buka penutup microwave. Keluarkan mangkuk, lalu bersihkan microwave dengan mengelap segala kotaran yang melekat dengan mudah. Termasuk cermin  penutup microwave.
HILANG KARAT PADA CEREK ELEKTRIK

Cerek adalah antara kelengkapan di dapur yang kita wajib guna setiap hari. Namun, ada kalanya cerek elektrik yang terlalu lama digunakan mempunyai  kesan karat yang tidak menyenangkan. Walaupun dibasuh menggunakan span, kesan tersebut masih ada dan tidak bersih sepenuhnya. Ada petua yang boleh dicuba bagi mengatasi masalah ini. Untuk membersihkan kesan karat tersebut, masukkan air yang dicampur dengan sedikit cuka ke dalam cerek elektrik dan rendam selama beberapa jam. Selepas itu, basuh dan bilas menggunakan air bersih. Hasilnya, cerek anda akan kelihatan lebih bersih.
HILANGKAN LEMAK DAN LENDIR AYAM

Ketika membersihkan ayam, kita sering menghadapi kesukaran untuk membuang lemak dan lendirnya sehingga bersih. Untuk memudahkan kerja anda, selepas membersihkan ayam dengan air bersih, keringkan sedikit menggunakan tisu atau kain. Kemudian lumur ayam dengan sedikit tepung gandum sehingga rata. Tarik lemak dan lendir yang melekat pada tepung hingga bersih. Kemudian bilaslah semula dengan air yang bersih dan lihat hasilnya. Cara ini bukan sahaja menanggalkan lemak tetapi juga membuang rasa hanyir ayam.
MENGHILANGKAN KESAN KUNYIT PADA BLENDER

Jika anda perasan, pengisar jika digunakan untuk mengisar kunyit, pasti akan meninggalkan kesan kuning yang susah untuk dibersihkan.
Andai dibiarkan, lama kelamaan warna kuning kunyit ini akan menjadikan bekas pengisar anda menjadi kehitaman dan seakan berdaki.
Untuk mengatasi masalah ini, ada petua yang boleh anda cuba. Antara bahan yang diperlukan ialah
BAHAN-BAHAN:
2 sudu makan cuka
1 cawan air panas
CARA-CARA:

Masukkan air panas dan cuka ke dalam bekas pengisar. Biarkan selama 2-3 minit.
Kisar air bancuhan cuka tadi beberapa kali sehingga kesan kotoran pada mata pengisar hilang.
Bilas sekali lagi dengan air panas dan keringkan.

Kredit: Majalah RASA


HUBUNGAN INTIM KETIKA HAMIL DIGALAKKAN PADA AKHIR TRIMESTER

Adalah sesuatu yang normal bagi suami isteri memikirkan kesan hubungan kelamin ke atas janin mereka apabila seseorang wanita disahkan hamil dan bakal bergelar ibu buat kali pertama. Dalam pada kehamilan memberikan satu dimensi baru kepada kehidupan seksual pasangan, namun bagi sesetengah yang lainnya pula, ia menimbulkan beberapa masalah dan memerlukan perhatian.
SOALAN CEPUMAS
“Adakah selamat untuk melakukan hubungan intim semasa hamil?”.
 “Tidakkah nanti suami akan memberikan tekanan berlebihan ke atas perut isteri?”
“Isteri mungkin kurang selesa malah berasa sakit,” “
Bolehkah tusukan zakar membahayakan janin?”
“Bagaimana pula dengan orgasma? Adakah ia boleh menyebabkan keguguran atau kelahiran pramatang?”
 “Sebarang jangkitan kepada bayi?”
Ini merupakan antara soalan lazim yang sering berlegar-legar di fikiran. Tidak kurang juga yang berasa pelik dan segan untuk meneruskan hubungan intim kerana merasakan seolah-olah bayi dalam kandungan tahu aktiviti apa yang sedang mereka lakukan. Keinginan terhadap hubungan kelamin juga boleh jadi turun naik dari bulan ke bulan atau trimester ke trimester. Selain nafsu si isteri yang berubah-ubah mengikut hormonnya terutama ketika mengalami alahan mengandung, dorongan romantis sang suami pula ada yang semakin bertambah selari dengan perubahan fizikal pasangannya. Ada sesetengah lelaki yang merasakan perut isteri yang memboyot tampak seksi dan erotik. Mereka juga lebih terangsang apabila mencuba teknik-teknik hubungan kelamin yang berbeza.
Kecualilah doktor menasihatkan anda sebaliknya disebabkan oleh kehamilan yang berisiko tinggi,hubungan intim semasa hamil adalah selamat sehinggalah air tetuban pecah saat mahu bersalin. Dan seperti suami isteri lain yang bakal menjadi ibu bapa, anda mungkin mempunyai beberapa pertanyaan berkaitan tahap keselamatan melakukan hubungan kelamin  dan apakah yang normal dan tidak normal bagi kebanyakan pasangan.

IA AKTIVITI YANG SELAMAT

Hubungan kelamin semasa hamil selamat dilakukan sekiranya tiada kontraindikasi dari aspek perubatan seperti pendarahan awal semasa hamil yang disebabkan oleh sematan uri pada bahagian bawah rahim (plasenta previa). Masalah perubatan lain termasuklah asma atau lelah yang tidak terkawal atau masalah jantung yang tidak menggalakkan ibu melalui aktiviti fizikal yang berat termasuk hubungan kelamin. Selalunya doktor yang merawat akan memberi nasihat yang sewajarnya. Jika kehamilan mengalami pendarahan dan doktor bimbang tentang kesihatan janin, hubungan kelamin tidak digalakkan kerana faktor fizikal dari tusukan semasa hubungan kelamin boleh membawa kepada keguguran.
Kepercayaan turun-temurun mengatakan hubungan kelamin boleh mencederakan bayi dan air mani menyebabkan kecacatan adalah tidak benar. Ini kerana, bayi terasing dan selamat di dalam selaput karung tetuban yang terletak di dalam rahim, sedangkan tusukan organ lelaki semasa hubungan kelamin hanya sampai paras liang vagina dan pangkal rahim belum terbuka sebelum waktu kelahiran.

KERAP BERSAMA KETIKA AKHIR KEHAMILAN MEMUDAHKAN PROSES KELAHIRAN
Air mani lelaki ada mengandungi bahan prostaglandin yang mempunyai ciri-ciri merangsang kontraksi atau pengecutan berlaku. Bahan ini merupakan bahan yang sama terkandung di dalam pengubatan pil yang digunakan untuk tujuan cetusan sakit bersalin (induction of labour) oleh kebanyakan doktor.Jadi, kemungkinan berlaku kontraksi pramatang atau kontraksi palsu jika hubungan kelamin dilakukan sebelum bayi matang. Perlu juga dimaklumkan bahawa tahap prostaglandin di dalam air mani tidak begitu tinggi sehingga begitu mudah boleh menyebabkan kontraksi setiap kali bersama suami. Jangan hairan, tetapi kaedah tradisional ini juga yang masih diamalkan untuk ibu hamil yang lebih hari untuk merangsang pembukaan pangkal rahim sebelum doktor menjalankan prosedur cetusan.

LARANGAN BERSAMA JIKA IBU HAMIL TIDAK SIHAT

Selain faktor-faktor yang disebut di atas, keadaan lain di mana doktor melarang hubungan kelamin adalah jika ibu senang mengalami kontraksi pramatang dan kelahiran pramatang. Lain-lain situasi termasuklah ibu mengandung kembar dan ibu yang hamil dan mengalami servikal yang tidak kompeten dan memerlukan pangkal rahim diikat seperti prosedur MacDonald’s stitch dan pemecahan air tetuban sebelum waktunya.
Larangan ini adalah untuk mengelakkan dari berlakunya kelahiran pramatang dan jangkitan selepas selaput tetuban pecah. Akibat perubahan hormon, ibu-ibu turut mengalami kesan psikologikal dan mental yang agak ketara pada sesetengah kes. Umpamanya, awal mengandung bila si ibu mengalami mual dan muntah yang teruk. Apabila ini berlaku, mereka cenderung menyalahkan suami kerana menyebabkannya mengandung. Mood swing atau perubahan angin semasa hamil juga agak kerap terjadi. Kemudian, apabila bakal ibu tadi melihat perubahan bentuk badan, payu dara dan peningkatan berat badan, rasa rendah diri mereka terus menular.
Keinginan seks juga, boleh jadi berubah-ubah atas sebab perubahan hormon yang sama iaitu mungkin meningkat atau menurun. Justeru, peranan suami untuk memberi perhatian yang lebih dan sokongan moral amat penting pada masa-masa ini. Kejang anggota badan adalah salah satu gejala yang amat kerap menjadi aduan. Ini dapat dikurangkan dengan pengambilan suplemen kalsium. Gejala simpul biawak/mengkarung/ular adalah gejala kejang yang paling menyakitkan di mana masalah ini memang boleh berlaku semasa atau selepas hubungan kelamin atau semasa meneran di saat kelahiran bayi.

POSISI YANG SESUAI BERSAMA KETIKA HAMIL
Di saat akhir kehamilan, dengan keadaan ibu yang tentunya sarat, posisi ibu di bawah masih merupakan yang paling selesa. Walau bagaimanapun, posisi reverse missionary atau lateral (sisi) masih popular bagi mereka yang belum begitu sarat keadaannya. Jika tiada halangan dari aspek perubatan, tidak ada sebab kenapa hubungan kelamin tidak diteruskan kerana ikatan suami isteri akan lebih akrab sementara menunggu cahaya mata yang bakal lahir. Perasaan negatif di mana ibu sering berasa dirinya sudah tidak cantik akan secara semula jadi ditepis dan saat ini perlu digunakan sepenuhnya oleh si suami untuk membelai dan memanjakan isteri.

RUJUK PADA YANG PAKAR
Selepas kelahiran, dari aspek perubatan juga keperluan agama, tempoh pantang adalah selama lebih kurang 40 hingga 44 hari. Amal ibadat serta hubungan kelamin boleh diteruskan selepas waktu ini melainkan jika darah nifas masih belum kering. Doktor akan pastikan ibu membuat rawatan susulan selepas sebulan dan kesihatan fizikal ibu akan dinilaikan masa ini. Pasangan suami isteri perlu berbincang sepanjang waktu hamil terutama mereka yang hamil buat pertama kali untuk mengenali perubahan pada ibu juga keperluan hubungan kelamin dan kekerapan. Semua ini patut diajukan kepada doktor berserta lain-lain kemusykilan sebagai persiapan tanpa rasa segan silu. Segala masalah peringkat awal kehamilan, boleh dikesan seawal enam minggu kehamilan. Jadi sejurus selepas kehamilan disahkan, buatlah temu janji dengan doktor agar masalah boleh dikesan dan ditangani dari awal kehamilan.

Sumber: Pakar Perbidanan dan Sakit Puan, Pusat Perubatan Darul Ehsan (DEMC), Shah Alam Selangor, Dr. Norleen Mohd. Salleh & Utusan